
लुपा: 


नेपालभाषाया काव्य परम्परा तसक पुलां । यलया त्रिभय 
जुजुपिनिगु इन्द्र जात्रा सम्बन्धि स्वपु मे हे नेपालभाषाया दकले 
पुलांगु मे ख: । थ्व काव्य परम्परा मदिक्क न्ह्यानावया: पुनर्जागरण 
कालया छग: थां महाकवि सिद्धिदास महाजुं छन्दं पद्य कविता 


च्वया: काव्य साधना यायेगु ज्या न्ह्यात । वयालिपा वैकुण्ठप्रसाद 


लाकौलजुं नेपालभाषाय्‌ स्वछन्दवादी कविता च्वयादिल | उगु इलय्‌ 
नेपालभाषाय्‌ पद्य च्वयातःगु कवितायात जक कविता कथं कायेगु 
यानातःगु खः । गाजलं दाःगु चा नांगु आधुनिक कविता संग्रहया 
प्रकाशनं नेपालभाषाया काव्यया ख्वा: हे हिलाबिल । न्हापां पद्यं 
जक कविता च्वया: वयाच्वंथाय्‌ गद्य शैलीं थीथी विम्व, प्रतिक 
छयला: काव्य धाः न्ह्यात । थ्व काव्य धाः न्ह्याक्‌पिं प्रमुख कविपिं 
लय्‌ कवि आनन्द जोशीया नां नं वइ । अथे धयागु नेपालभाषाया 
काव्यया खुसिया धाः हे फहिकेगु ज्याय वयकःया ल्हाः नं दु । 
वयूकःया कवितायात कया: ब.आ. कनकद्रीपजुं थथे च्वयादीगु दु, 
'अबलय्‌ पर्त्या भासं मोहन कोइरालापिसं च्वइगु चिनाखँया शैली 
श्री जोशीजुयाके नं खनाबलय्‌ भीगु भाषा, साहित्य क्यब नं म्हो 


तज्या:गु फुजियामा : विद्रोहया छसः/ ३ 





मजू बा: धकाः जिगु मनय्‌ अतिक स्वां ह्वयावःगु खः ।' 

तज्याःगु फुजियामा : विद्रोहया छसः कविता मुनाय्‌ 
१०पु कविता दु । थुकिइ वयूकःया दकले न्हापांगु कविता मांया 
म्हगस दुथ्याःगु दु । गाजलं दाःगु चा कविता संग्रहय्‌ दुथ्याःगु निपु 
कविता तज्याःगु फुजियामा : विद्रोहया छस: व लाशतय्‌त सिथं 
यंके मफुम्ह थ्व युग : लुसिपसया म्ह्यायूपिंत बलात्कार याये 
मफुम्ह जि नं दुथ्याः । वयकःया काव्य साधनाया पूवार्द्ध कालया 
भिपु कविता थुकिइ दुथ्या: । थुकिइ रामायण, महाभारतया पात्रतनिसें 
कयाः ग्रीकया द्यःतयूत नं विम्वकथं छयला चिनाखँ चिनातःगु दु । 

थ्व तज्याःगु फुजियामा : विद्रोहया छसः वयूकःया काव्य 
साधनाया पूवाद्ध कालया रचना खः । थ्व सफूया प्रकाशनं वयूकःया 
काव्य साधनाया पूर्वाद्ध कालया कविता अध्ययन, विश्लेषण याइपिंत 
ग्वाहालि जूवनीगु भलसा कया । 

दकले लिपा, थुगु सफूया पिकाक जुयेगु स्वःता: बियादिइगुलिं 
नेपालभाषाया आधुनिक कवि व हाइजिन भाजु डा. आनन्द 
जोशीजुयात यक्व यक्व सुभाय्‌ द्यछानाच्चना । वयूकःया न्ह्यापलाः 
मदिक्क न्ह्यानाच्चनेमा धका: सुवा: बियाच्चना । जय नेपालभाषा ! 


बिमल ताम्राकार 
कृत:छँ, भुलांचा, 
ख्वप, नेपालमण्डल, 
नेपाः । 
ने.सं. ११३३ पोहेलागा: ११ 


डा. आनन्द जोशी/४ 





थः गु ख 


- डा. आनन्द जोशी 


जि विज्ञानया विद्यार्थी ! न्ह्याबलें न्हूगु बिचाः, न्हूगु 
दृष्टिकोणय्‌ तल्लिन जुयाः छुं न्हूगु यायेगुलिइ जि तत्पर । जिदुने 
बुयावइगु खं, बिचाः व अनुभूतियात मूर्त रुप बिइत न्ह्याबले 
संयन्त्र मालाच्वनेगुलिइ हे जि व्यस्त । थ्व सिलसिलाय्‌ थः दुनेया 
बिचाःयात मूर्त रुप बिइत जिं कविता विधायात हे संयन्त्ररुपय्‌ 
ल्ययाः व जिगु न्हापांगु कविता “मांया म्हगस” जः पत्रिकाय्‌ 
प्रकाशित जुल । थ्वया लिपा: चायेक वा मचायेक मेमेगु कविता 
च्वयेत जित: प्रेरितयात । थ्व इलय्‌ भीगु भाषाय्‌ पद्य कविताया 
अधिपत्य जुयाच्चंगुलिं जिगु गद्य कवितां थःगु बिस्कं थाय्‌ स्थापित 
यायेत यक्व संघर्ष यायेमाल । छगु हिउपा: गुगु १०८६दय्‌ गाजलं 
दाःगु चाया प्रकाशनं न्हूगु दिशा बुल, व हे दिशाय्‌ न्हू कविताया 
प्रयोक्तापिनिगु रुपय्‌ जिपिं न्ह्याःवनाः । गाजलं दाःगु चा दुने जिगु 
निपु कविता तज्याःगु फुजियामा : विद्रोहया छसः व लाशतयूत 
सिथं यंके मफुम्ह थ्व युग : लुसिपसया म्ह्यायपिंत बलात्कार 
याय्‌ मफुम्ह जि ! प्रकाशन जूगु खः। थ्व हे कवितानिसें बिस्कं 
शैली, न्हूगु बिचा: व न्हूगु स्वरुपया न्हूगु यात्रा शुरुवात जुल । थ्व 
ईया जिगु कविताय्‌ यक्व पौराणिक व ग्रीक म्याइथोलोजीया पात्रत 


तज्याःगु फुजियामा : विद्रोहया छस:/५ 





प्रतीकया रुपय्‌ समावेश जूगुलिं समालोचक व साहित्यकारतयूसं 
जिगु कवितायात विकृतिपनं जा:गु धका: लाञ्छना यात । थन्याःगु 
यक्व लाञ्छना तथा आलोचनाया प्रहार सह याना: नं जिं कविता 
साधना याना वनाच्चना । उगु इलय्‌ जिं आभास याना: - जि ला 
याक: जिगु कविता यात्राय्‌ । अयसां हतास मजुया, जिं क्रमिक रुपं 
यात्रा न्ह्याकाच्चना - थःत स्थापित याना त्वतेत । छगू खँ स्पष्ट 
यायेमाःगु खनेदु - थ्व इलय्‌ छु नं थः दुनेया विद्रोह, विरोध व न्हूगु 
खँ धायेत पिनेया वा दुनेया पौराणिक प्रतीक सहारा कायेगु आवश्यक 
हे दु, छायकि थ्व इलय्‌ थः दुनेया खँ स्वतन्त्ररुप ब्वयेत वातावरण 
मदु, व्यवस्था नं मब्यु । उकि जिं न विभिन्न प्रतीकयात बःकया 
कविताय्‌ थःगु अनुभूतियात व्यक्त यायेत वाध्य जुल । थ्व खय्‌ उगु 
इया आलोचकत वा साहित्यकारतयूसं छु हे बिचा: मयासे परम्परागत 
धाःयात स्यंकेत: हःगु दुस्प्रयास धकाः जिगु काव्य लेखनयात संज्ञा नं 
बिल । तर ई खः, हिला: वनि, यक्व हिउपाः वइ बिचालय्‌, स्थितिइ, 
मनूतयगु म्वायेगु पनय्‌, मनूतयगु दुने दनाः वइगु खँय्‌ नं । थ्व हे 
विशवासयात बःकयाः जि ला साधनारत थःगु हे पनया कविता 
यात्राय्‌ । थ्व हे इया कविता यात्राया कविता संकलन जुया: थ्व 
सफूया रुपय्‌ पिहां वःगु खः । थ्व प्रकाशनं जिगु कविता यात्राया 
प्रारम्भिक कविताया स्वरुप व विकास सिइकेत त:धंगु मदत याइ 
धकाः जिं विश्‍वास यानाच्वना । 


थ्व सफूयात प्रकाशन याना: न्ह्य:ने हया: बियादीम्ह विमल 
ताम्राकार, कुतः पिकाकयात दुनुगल॑निसें सुभाय्‌ दु । 


डा. आनन्द जोशी/ ६ 





कवि व हाइजिन डा. आनन्द जोशीजुया 
नेपालभाषा काव्य-यात्रा (१०८३-११३३) 
न्यय्दँ क्यंगु लुँदँया 
लसताय्‌ वय्‌क:यात भिन्तुना !!! 


कुत: पिकाक 
तिबुक्छेँ-८,ख्वप, 
( नेपालमण्डल, नेपा: । 
me (ने.सं. ११३३ पोहेलागा: १४) 


तज्याःगु फुजियामा : विद्रोहया छस:/(9 





धल:पौ 


. मांया म्हगस 
. चिकिचा ब्या:गु लँय्‌ 
. इतिहासया दुने धर्मादित्य 
. मोक्ष जुइ मफुगु दुर्वाशाया श्राप = बाध्यतां 
कःगु जीवन व निग: मिखा 
. म्वायेगु छगू जक लँ 
. देशय्‌ मरू झ्या'लय्‌ 
“ल्हा:मदुगु जीवन? ब्वयेत स्वइच्वना 
. तज्याःगु फुजियामा : विद्रोहया छ-सः 
. लासतयूत सिथंयके मफुम्ह थ्व युग : लुसिपसया 
म्ह्यायपिंत बलात्कार याये मफुम्ह जि ! 
. जि-विद्रोह यायेत स्वस्वं हे सीमा:म्ह प्रमेथिय्‌स ! 
. छक्वलं सभ्य जुइगु-छगू अभिशाप 
. जिगु मिखाय्‌ “गाजलं दाःगु चा" 
आनन्द जोशीया निपु कविता 
- पुष्प चित्रकार 
. न्हू कविपिनि न्हू लँपु 
- प्रा. डा. सुन्दरकृष्ण जोशी 
. चेतनां थनाब्यूम्ह कवि आनन्द जोशी 
- ध्रुव मधिकःमि 


डा. आनन्द जोशी/८ 





तज्या:गु फुजियामा : विद्रोहया छस: 


(ने.सं. १०८३ निसें ने.सं. १०९६द तकया कवितामुना) 


तज्याःगु फुजियामा : विद्रोहया छसः/ ९ 





मांया म्हगस 


छ बुल, 
उगु इलय्‌, 

गुबलय्‌ 

जितः लुत्तु-लुयाः 

गन भालय्‌ वांछुवयातःगु, 

आकाशय्‌ नगु नं न्हिलाच्वंगु, 

तिमिला थःथम्हं च्यानाच्वंगु जुइमा: ! 
धात्थें, जिं अनुमान याना - 

छ हे जुइ, 

जिगु म्हगसयात साकार रुप बीम्ह, 
'पिलि-पिलि' च्यानाच्वंगु मतयात 
चिक साया:, इता: कुलाबीत बूम्ह छ ! 
छन्ह, छ ल्यायूम्ह जुइ 

उगु इलय्‌ - जिं स्वयेगु भयालं 

छं नं क्वस्वइतिनि ! 

अन - 

दलंद्ः समस्यात म्हिताच्वंगु, 


डा. आनन्द जोशी/१० 





“अया अया' धया: नं 

म्वानाच्वंपिं 

मनूतयगु चिल्लायदंगु सः 

अले, मांया ख्वःसः न्यना 

छ छु सुंक च्वनेफइ ला ? 

छंगु हे न्ह्यःने 

जिगु म्वाये बच्छि - सी बच्छिगु म्हयात 
न्हत्तुन्ह्याच्वंगु छं खनि, 

उबले, छु छंगु मिखां ख्वबि मवइला ? 
जि न्यासि वनेगु लँय्‌ 

छन्हु छ नं न्यासि वनीतिनि, 

छन्त नं जितः थें जूसा 

छ छु सुंक च्वनेफइ ला ? 

छं थःगु कर्तव्य ल्व:मंकेफइ ला ? 

थौं छिमि मां (जि) 

व समस्या लिसे 

संघर्ष यायां 

सिना: नं म्वाना च्वने मास्ते वयेकं सिना वना ! 
म्वा:-म्वाकं सिना: ! ! 

थ्व छिमित हःपा: जुइ 

तर, जितः स्याःपिं 

मुसुमुसु न्हिला, लयलय्‌ताइ 


SSS 


तर, छु इमिसं स्यू ला ? 


तज्याःगु फुजियामा : विद्रोहया छस:/११ 





वर्तमानं थन इमित हिस्याःगु दु 
भविष्यं थन 'ज:' व्युवइतिनि ! 
उकि - 

जिग व न्हुत्तुन्ह्यातःगु 

म्हं प्याहांवःगु 

हियात - 

चिक यानाः 

छं मत च्याकि, 

इताः कूला व्यु, 

अले व हे 'जः' जुइ ! 

वयात म्वाका तयेगु हे 

छंगु ज्या जुड 

छायधाःसा 

जिगु म्हगसयात छायप्यूवःम्ह पुता ! 
जिगु म्हगसया ख्वाःपाः छ ! 


डा. आनन्द जोशी/१२ 





चिकिचा ब्या:गु लँय्‌ 


पोहेला चाया ख्वाउँगु फय्‌ व खसुया दथुइ - 
दनाच्वंगु थ्व विश्वया छपु लँय्‌ 
चिकिचा ब्याःगु लँय्‌ 

जिगु जीवनया छगू ताहाःगु 
झसुका: तक नं न्ह्यंग्‌ मखु ! ! 
उकिं, खः 

थौं फाकुगु म्हगस ज्वना: 
न्ह्याःवनाच्चंपिं मनूतय्‌गु न्ह्यपुइ 
भुखाय्‌ व्वयेमाः 

ज्वालामुखी तज्यायेमाः ! 
छायधाःसा - 

कयौं अनाथ मचात 

चिकूसे च्चंका, थुरुथुरु खाखां 

व हे चिकिचा ब्या:गु लंय, 

मांया नुगः मामां वनां च्वन 

वनां च्वन ...... ! ! ! ! 

ई-ब्य: त्वःताः मां ज्वी नंकाच्वंपिं ल्यासेत 
अन्तहीन व्यथाय्‌ छवया: 

अन वया हे आश्रय मा:वयाच्वन । 

अथे हे जिगु थें जाःगु कयौं जीवनत 
अनं वनेत स्वइ 

तर थ्व लँ चिकिचा व्याः - 

अन च्वंपिं मनूतय्‌गु ज्या थें हे ! 
प्रत्येक मनू 

छयं छगलं समस्यां न्याका, 

घण्टाघर थें जीवन ज्वना, 

खाइसे, फाकुसे च्चंगु विपनायात पाचिना: 
न्ह्यात्थे यानाः सां न्ह्याःवनी - 

व हे चिकिचा ब्या:गु लँय्‌ । 

तर जित: न्हिंन्हि शंका वं - 

सुनां नुनाछवइगु मनू स्वभावया इच्छात 
व ज:खः ल॑या सि थें ? 

सुनां काइगु, जोवनया नगुत 

व लया ल्वहं व चा थें ? 

मनूया दुने ब्वलनावःगु तव्याःगु लँ 


गुगु न्हिंन्हिं 

हाकन हाकनं चुंचुंदयाः 

चिकिचा ब्या: जुजुं वनाच्वन 

भीगु जीवनया आस्था थें !! 

अन ला बुद्ध व मार्क्स थें जा:पिं 
क्राइस्ट थें जाःपिं हे 

ग्याग्यां न्ह्याःवनेमाः:, पला: छीमाः ! 
मनूतय्‌सं हे दयेकूगु व लँय्‌ 

गुलिखे मनूत वनेधुंकल ! ! ! 

तर, थों अन जिगु जीवनया 
स्वतन्त्रताया अभियान तक नं मन्ह्यं ! ! ! 
“अय्‌ प्राणहीन जुया नं 

मनूया जीवन थें न्ह्यानाच्चंम्ह ल॑ ! 
जि थ्व युगया मनू 

आ, जिं छंगु न्ह्यपुइ, छंगु नुगःपाय्‌ 
छगू हलचल हयाबिइ मानि 

जिगु छुं बुइकेगु इच्छा दनाच्वंगु ल्हाःतं 
छन्त बांलाके मानि, छायपी मानि ! 
जिगु न्हिला 

छन्त इने मानि ! 

जिं चःति हायेका 

छन्त न्हूगु जीवन बीमानि ! 

जिं छंगु जीवनया घा: घालय्‌ 

वासः तयेमानि ! 

छायधा:सा - 

सत्यया सदां उद्घाटन ज्वीमाः ! 
वास्तविकताया धकि खुरुरुरुं चालेमाः ! 
उकि, जिगु वाथावाथा कनाच्चंगु आत्मां 
ब्वला साइ - 

“इलय्‌ इलय्‌ विश्वया कंकुलामय्‌ 
ह्यूपा: ज्वीमाः, 

छायकि सृष्टि हे थ्व खः ! ” 

अले छंगु जीवन नं तब्या ज्वी । 

जिगु न्हिला छंगु सः नापं 

थन श्वयाच्चनी थ्वयाच्चनी ....... !!! ” 


ने.सं. १०८४ 

इतिहासया दुने धर्मादित्य 


मचायेक ल्यूने कक्क्‌ ज्वंवइम्ह र्हि, 

गोहिं थें बैस नुनायंकीम्ह चां - 

विवशतां त्यत्तुत्ययेका च्वंम्ह सुपाँययात थें 
जितः प्याखं हुइक्‌ हुइक 

अक्सिजन व हाइड्रोजन ल्वाकज्याना बूगु - 
जिगु जीवन लिसे म्हितुम्हितुं 

इतिहासया पाना फरर पुइका क्यं । 

भीगु रेडियोया बिगुल सिकं 

युद्ध व शान्तिया बिगुल थ्वयाच्वंगु व इतिहास ! 
भझीगु जीवनय्‌ बयसिं 

ख्वःसः व न्हिला सुपिलाच्चंगु व इतिहास ! ! 
भीगु जीवनया लिथ्वःगु बाखं बयसिं 

इलेक्ट्रोन व प्रोटोनया सात्तुसाले चकना वनाच्चंगु व इतिहास !!! 
व इतिहासया दुने - 

गुनुगुनु म्ये हालाच्वनीम्ह खुसिं थें 


SSS 

मिलन व विछोडया म्ये हालाच्वंम्ह शेक्सपियर, 
हिनू हिनुली च्वंगु हि त्वने धाइम्ह राक्षसं थें 
संसार ध्वस्त याना न्हिले धाइम्ह हिटलर, 
थ्व ब्वांब्वां जुइम्ह फसं थें 

सत्ययात मात्तुमाला उपदेश बियाजुइम्ह बुद्ध, 
तुयू जलं थें 

ततःक्यंथाय्‌ लँ क्यंम्ह गान्धी, 

सिमां फयनाप खं ल्हाःथें 

मेघनाप खं ल्हानाच्वंम्ह कालिदास, 

सररर कविताय्‌ भाव प्वंकाच्वंम्ह देवकोटा 
सर्गतय्‌ नगुत पिलपिल थिना च्वंथें 

अक नं दनि ! 

इपिं थःथःगु धुनय्‌ तनाः वनाच्चन 

इपिं थःथगु विचारय्‌ तक्यनाः वनाच्चन ! 
उफ ! इमिसं थ्व नं मसिल 

उफ ! इमिसं थ्व नं ल्वःमंकल - 

न्हि व चा लिसेलिसें युग नं हिलेधुंकल 

युग नापनापं समाज नं हिलेधुंकल, 
क्षणक्षणय्‌ हिलीम्ह सर्गः थें 

पानाया कुनय्‌ लाक, व सु ? 

याक: दिप थें 

मेपिं पाखें अलग्ग च्वना: 

झसुका: तया भुनभुन हालाः 

घरीघरी पिने स्वया: 

जिगु दुने भ्वखाय्‌ ब्वयेकाच्चंम्ह व सु ? 

जि भाराभारा व्वइजुइम्ह बखुँ 

च्वय्‌ च्वय्‌ सर्गतय्‌ थिइत ब्वया 

थुबले, वं - 

जिं तायेक न्ह्यसः फसय्‌ ब्वयेकाहल - 
“छाय्‌ थीमफुत सर्गतय्‌ ? 

छाय्‌ काये मफुत नगु व तिमिला ? 

छाय्‌ थन हे छबथां मुना: 

न्हूगु म्ये हाले मफुत 

थ्व धरतीया नुगःपाय्‌ च्वना ???” 

जि, 

सत्य खं ल्हाये ग्याःम्ह 

व ततःजाःगु गुँ थें 

छुं मधास्य वांखायाच्चना ! 

हानं, वया नुगलय्‌ दंगु सः सररर थ्वयावल - 
“थन च्वंगु गुँइ सिबें मनूतयगु न्ह्यपुइ च्वापुं त्वपू, 
त्वमपुइगु गुलि खः, सखे, व सिबें अप्वः ! 
मनूतयूसं दकसिबे दुने तयातःगु न्ह्यपु, 
मनूतयूसं दकसिबे मजबूतं तयातःगु न्ह्यपुइ 
च्वापुं त्वपू - 

च्वंनिसें क्वथ्यंक 

छँयछेँय्‌ बज्र पाइथें ! 

उकि जिं पला: छिनागु थाय, 

विश्वया चीकूगु थाय्‌ 

अन विश्वय्‌ सिबें अप्व: घटनात स्वानावं । 
विश्वया चीकूगु थाय्‌ 

इतिहासय्‌ सिकें अन अप्व: उथलपुथल ज्‌ ! 
चीक्‌ जूसां लाःसा, अन कया क॑ दु । 

नगु सिक अप्वः लाःसा, पंगःया पंग: दु । 
अन छगू न्हिलासा 

द्रलंद्रः ख्वःसः दु ! ! 

वनेमाःगु लँ ल्वःमंकाः 

विष्णुमतीया हैजाया ल: त्वनाः 

अयूलाः त्वना धाइपिं 

व मनूतयूसं मखं, 

छायकि 

च्वापुं इमिगु न्ह्यपु त्वपुया 

इमित म्वाःम्वाकं मूर्छा यानातःगु दु 

मूर्छा जुयाच्वंगु खंगरंग गंगु मरुभूमि थें ” ! 


दँदँ न्ह्यः, भीगु बाखं थें, म्हगस खंखं हे तनावन ! 
गुम्हेसिया सः, हिरोसिमाया थें स्यालं प्या: ! 

नागासाकीया थें उदासं जा: ! ! 

गुम्हेसिया म्ह॒तुं न्ह्याबलें चीत्कार पिज्वः, 
गुम्हेस्यां यथार्थ खंका न्हूगु लँ ज्वना वनाच्वन ! 
छायकि 

भीसं यथाथर्य मिखा मब्वःसा 

भीसं वास्तविकतायात ल्वाप्पा नकाछूवःसा 
भीगु हिनूहिनुली च्वंगु हि 

पुखुली च्वंगु लःथें सुइ । 

उकि, जिं थियागु थाय्‌ 

जिं ल्ह्वनागु पला: 


“वयात ( मांयात ) 

लुत्तुलुया यंका म्वाःम्वाकं 
दिपय्‌ उइत्यंगु खना 

पला: पला: पतिकं हिलावंम्ह जि, 
सासः सासलय्‌ मूपुलावःम्ह जि, 
सर्गः थःथम्हं हिलावं थें ! 
धरती थःथम्हं मूपुलावं थें ! 
अथें हे छिमिसं नं खंसा 

छु छिपिं 

वाताहां च्वनाच्वंगु लः थें 

सुंक च्वनाच्वने फइला ? 

वयागु ख्वःसः ताःसां 

छु छिमिसं, फसं थें 

मताःछु यानावने फइला ? 

स्व, अझ नं वेदनां त्यत्तुत्ययेकाः 
सृथया प्रतीक्षाय्‌ म्वानाच्चंगु चाथें 

व (मां ) म्वानाच्चंगु दनि - 

छगू न्हूगु युग वःगु स्वयेत, 

छगू न्हूगु परिवर्तनया ग्वःफय्‌ वःगु स्वयेत ! ! 
उकि - 

छिपिं न्हिला न्हिला जूसां 

न्हिंन्हिं सुतिलखं छिमित व्यंग यानाः 
थ्व धरती प्याकी । 

छिपिं ख्वःसः मन्यंसे बिस्युंवंसा 

सृथं छिमिगु तुती न्यवः न्ह्याकेहइ । 
उकि- 

जिं थिया थकूगु फिसःयात 

वया गुलिखे दंनिसे म्वायेत सनाच्चंगु आकांक्षायात 
छिमिसं वाउँ घाँसं त्वपुया बिइमा: 
क्यबय्‌ वसन्तं त्वपुया बिइथें । 

जिं न्हुया थकूगु चिकिचा ब्यागु ल॑यात 
तव्या यायेमाः - 

झीगु जीवनया न्हिलायात थें, 

भीगु जीवनया लिथ्व:गु म्येयात थें । 

छायकि - 

जिगु सपनाया लः पलेह:या लः मखु, 

छायूकि - 

जिगु ज्याया मृति 

चंचुंदलीगु ल्वहं मखु । 

छं स्यू, जिं चुप्पा नइगु फय्‌, 

जिं न्हुयागु धरती, 

जिं थियागु फिसः, 

जिं बिचा: यानागु भावनायात 

ब्वलंकेत दंपिं छिपिं ! 

उकिं, वंगु विश्वास, 

वइगु विश्वास, 

जि दुने म्वानाच्वंगु विश्वासं धयाच्चंगु दु - 

छिपिं हे खः 

जिगु कल्पना व सपनायात 

साकार यायेत बूपिं, 

छिपिं हे खः 

ख्वःसः तंकेत दंपिं ।” 
जि सर्गतय्‌ न्यासिचाचां 
बखुं जुया ब्वयाच्चनाम्ह 
मिं नगु हवाइजहाज थें 
भुग्लुक्क, कतुं वल । 

वर्तमानं भविष्यय्‌ धित्तुध्यंथें 

मिखायात धित्तुधिना छवया 
वला... व... व ... बहे धर्मादित्य धर्माचार्य 
अले, 
न्हिं चायात सुचुका यंकी थें 
न्हिलां छथाय्‌ सुचुका थकूगु ख्वबि 
जिगु मिखां तिकितिकि नन 
सुथया ख्वबि थें !! 

मोक्ष जुइमफुगु 
दुर्वाशाया श्राप = वाध्यतां क:गु 
जीवन 


व निग: मिखा 


(१) 
हेहे भुंगु बिलपतिंया बाखनं भवयेप्यूगु वातावरणया विरोधय्‌ 
जि दुने बुया: ब्वलंगु 


तिमिलाया ज: दक्वसित 
ख्वाउँसे च्वंगु सीम्हेसिया मौनतां त्वपुया: 
कुरुक्षेत्रया ख्युलं इनाव्यूगु ख्यं म्वानाच्चंगु चाय्‌ 
हानं थौंया अभिमन्युया हत्या चक्रव्यूह दुने याइगु षडयन्त्रयात 
दिकेत 
थौंया ईयात त्वाकलय्‌ तयाः त्यात्यायाइगु परम्परायात त्वा:थलेत 
बुयाबिइ जि दुने 
न्हूगु मोडेलयाम्ह क्राइष्ट/ प्रमिथियस्‌ 
(खः, वाध्यताय्‌ वैकल्पिक लँ बुयाबिई जिन्दगीया यात्राय्‌ ! ) 


x xX x x x 

सुथं मिखाया पुसापा: उलेवं 

वया न्हिला थन वायेवं 

शुरु जुइ म्वायेगु क्रम 

यन्त्र जुयाः म्वाना बिइमा:गु क्रमया घःचालं क्यलाः 
दुर्घटनाय्‌ लाइ थः दुनेया क्राइष्ट/ थः दुनेया प्रमिथियस्‌ 
विरोधहीन जीवननाप नापं 

फगत चालिइ निग: मिखा 


xX xX 


बिसेमिराया अन्त मालाच्वंम्ह 
नमुचिया छयनं लित्तलिकाः हे चालाब्यूगु थ्व मिखा न्ह्यःने 


छगू धुंका मेगु क्रमागत अंशत 
फिल्मय थें ... वल ... वन ... वल ... वन 


(क) स्व, क्लियोपेट्रा बुयाव्यूगु थ्व युगनाप 
ब्रम्हपासो पनांपने मफुगु आत्महत्याया लहर, 
बार बुइकिगु ईनाप 
सर्सीया ल्हाःतय्‌ लानाब्यूगु झीगु म्वायगु क्रम 
(खयेफ, थ्व भी थः हे म्वाये मसयाः), 
द्रौपतीया पत्या: याये बहगु पर्सि फुना व्यूगु सुथ, 
डायनासिय्रया ल्हाःतय्‌ लाःम्ह ल्यासेया भविष्य, 
सुनावंगु आकांक्षाया स्वां फूलदानय्‌ ततं 
मूछार्या प्रायः जूगु जीवन, 

नकतिनि मचा बूम्ह मिसा : म्हगस, 

हम्मुरावीया दर्वारय्‌ सीम्ह सिकन्दर : पलाः, 

अपरेशन थियूटरय्‌ चिरफार यायेत हयातःपिं भीपिं 
पेन्डोरां त्वःता थकूगु फिसलय्‌ लः मामां बूढा जूपिं भीपिं 


थन छक: दुस्वः मवसें मगाःम्ह सुथया प्रत्येक सुथय्‌ 
आशा आकांक्षा लुखाखलुइ थ्यने न्ह्य: भवाःजुइगु 
न्ह्याबलें विभाजित व धरती थें बिचा:नाप तुं 

ई निराश 

खयेफु भीपिं नं निराश 

व हे निराशय्‌ तक्यनाः 

जिमि मामं संकल्पयात बःकाइ - 

“गाथे म्वायेगु थन्याःगु थिकेगु इलय्‌ 

सत्य का, म्वाये हे मसल 

आ: ला, म्ह हे खर्च यायेमाली | 

केवल केनभासया दुने विद्रोह थ्व खःसा 

सशक्त विद्रोह 

केवल केनभासया दुने संकल्प थ्व खःसा 

सशक्त संकल्प 

उकिं, द्रनावं प्रत्येक संकल्पया छेँ प्रत्येक इलय्‌ 
(उफ ! थ्व नहिं नहिं बुइग॒ अर्थहीन संकल्प ला 
फगत थःत ध्वंलानाः थःत हे पाना: फुकेगु खः जुलय्‌) 

(ग) सुथया मिखाय्‌ व नुगलय्‌ विश्वासं इलाः 
थः म्ह्याययात मिइमखुत धका: ज्याथः जिथितय्‌सं याःगु 


प्रतिज्ञा 
दनाः वं प्रत्येक बहनी 
प्रत्येक बहनीया परिधि दुने 
अयलाखं बेहोश जूगु खिउंइ 
लुखा चाः - 
सुं पिहां वं - लनय्‌ लाःगु धू थाथा यायां 
लुखा त्यू - 
सुं दुहां वं ... ... ! 
इमाया दथुइ लाश जुया म्वायेमाःगु लाश 
समुद्रया लः नुनाच्वंम्ह लायूलामायात छुं धाये मफुम्ह 


खः, वया सुका: इरुथिरु जुयाच्चनि - 

“उफ ! आःला जिं थःगु हे हत्याया इच्छा यानाच्वना 
थःगु अन्त मालाच्वना 

थःगु हे ध्वगीगु गन्ध 

नांगागु गन्ध 

विश्वासं द्वंगु गन्ध 

पिलाक्वया गन्ध 

नतुने मालाच्चन जिं ! 

लाश जुइत म्वाना बियाम्ह जि दुने नं पिने नं 

खः जि लाश - 

रकेट स्वया: न्हिला बियाम्ह 
खः जि लाश - 

बम नुगलय्‌ दिके बियाम्ह 
खः जि लाश - 

प्रत्येक सो-केसयात लायूलायबुया बियाम्ह 
खः जिं थःगु जीवनयात लना बिया - 

ध्वगिना वनाच्वंगु अंनाप ... ! ” 
धात्थें छाय्‌ भयातुल कर पुलेमाःगु जीवन 
बर्षाबलयया सर्गःया थें ! 
धात्थें, छाय्‌ भयातुल पित्या:घः ब्यकंच्याना: जुइमाःगु जीवन 
लिजियाया थें 


(खयेफु, भयातुल जीवन युगनाप 
युगया वाध्यतानाप 
वाध्यताया युगनाप) 


थःगु धात्थेंया ख्वाःपाः त्वयाः प्रतिज्ञा याइम्ह अयूलाःगुलुं 
हान हानं खोल्चा प्वं प्वनेगु या: ... ... 

(धाये - छगू वाध्यता) 

अले, धाइ वं - 

अयलाखं प्याःगु सासलं पिज्वःगु सलं - 

“झीपिं ला ल्वहं जुया: वनाच्वन 
अयला:या जोशय्‌ छुं सना: 
थः ल्वहं मजूनि धकाः सीकेगु हे छु व कम ला ...” 


“थन नुगःपाय्‌ वात्तुवाले मते” वं धाइ - 
दलंद्रः अत्याचारया चुपिं घाः जूगु दु !” 
“जितः चुप्पा चुप्पा नयेमते” वं धाइ - 
“जिगु ला हे ध्वगिइधुंकूगु दु! ” 

“उफ्‌ ! जि छक: आः पूवंक सी मन दु” वं धाइ - 
“जिं थः मचायात मचा धाये नं मफुत ! ” 
छुं मखु! 

जि ला मचा-छेँ लिकया बिइधुंकूम्ह, 

न छं गर्भाधान यायेफइ 

न जिं हे छुं बुइकेफइ थन 

धाये हे माल 

जितः ला म्वाका तल यन्त्र याना: 

अरे जि ला यन्त्र जुयाः म्वायेमाःम्ह 

व म्याये मसया: म्वाना बियाम्ह...... ! ” 


हिं च्वयात:गु इतिहास क्यंक्यं 

हिं जाःगु इतिहासया पुखुलिइ म्वःल्हुइगु स्यँस्यं 
हानं जि काययात 

बम दयेकेगु 

मेसिनगनं कयेकेगु 
ल्वापु-ख्यलय्‌ थःत पायेगु स्यंगु 
हथंया मिखा जूगु मिखानाप 
पाकःगु म्हुतु लहिनाः 

जिं वाल्ल मिना: स्वयाच्चना 


लाश लाशया दथुइ कयूकुनाच्चंगु थ्व लाशया विश्‍वय्‌ 
लाशतयूत ल्ह्यल्ह्यं त्यान्हुइधुंकूगु दु मृत्युया हे थ्व इलय्‌ 
(न्ह्याम्हसिन नं छक: जिन्दगीइ त्यान्हगु अनुभव मयासेँ 


दु, मृत्युया नं प्रतिक्षा 

आः ला छम्ह टी.बी.जूम्ह रोगीया थें 
थःगु हे मृत्यु 

थःगु जीवनयात कयच्याना काइम्ह मृत्यु 


क्वछुनाः तक नं थःत सान्त्वना बिइमफुम्ह धरहारा कारि 


मिखां न्ह्याये मदुगु खिउंइ थःगु अस्तित्व तनावंगु स्वयाच्वंगु 
लः फूगु स्तव्ध निगः मिखां 

म्वायेगु क्रमया न्हयूनुमा-ब्व तःगु स्वस्वं 

गनं बासं च्वनेमफुगु व्यथानाप तुं थ्वइ वया नुगःदुने 
उफ्‌ ! फाइल जक पुइक्‌ पुइक 

जि फाइल जुइधुंकूगु दु ! 


थःगु आकांक्षा 
थःगु म्हगस 
केवल फाइल दुनेया 


खयेफु जोन अफ आर्कयात छवयेक्‌ थें छवयेकेत 


सास्ती नयाः म्वायेमाःगु द्रुससया जीवनं पुंकेत 
वाध्यतां घयघयपुया: चुप्पा चुप्पा नइ 

तिनिख्यःया जीवन ब्वलंगु जीवननाप तुं जीवनयात ! 
फ्यनां फ्यने मफुगु गथ: चिना म्वायेगु पहयात 
वाध्यतां उद्घोषण याइ - 

मनू - खालि न्ह्यवःसा 

जीवन - खालि गंगु सलिंचा 

युग - खालि लाशतयगु प्याखं 

ई - खालि कांम्ह सल 

स्व, प्रत्येक द्रलय्‌ च्वयावंग इतिहास केवल वाध्यताय्‌ 
भच्चा तापाक्क सर्ग: चाइगु केवल वाध्यताय्‌ 
दिकपालं योगीयात पाःगु केवल वाध्यताय्‌ 
कार्तिकया चाय्‌ खिचात ख्वइगु केवल वाध्यताय्‌ 
लिङ्गहीन श्रापित महाद्यः केवल वाध्यताय्‌ 

राम व लवक॒शया युद्ध केवल वाध्यताय्‌ 

जिमि अबुं बीर्यदान ब्यूगु ल्यायूम्ह जुइवं 

छन्त प्वंकेमाःगु केवल वाध्यताय्‌ 

पाण्डव व कौरवया युद्ध केवल वाध्यताय्‌ 
वाध्यतां ख्या:पिं कीपिं 

वाध्यतां ग्याःपिं भीपिं 

वाध्यताय्‌ बुइपिं भीपिं 

वाध्यताय्‌ तनीपिं झीपि 

सु वइ थन छगू पुस्ता मेगु पुस्ताय्‌ 

पुनेयःगु वाध्यता : दुर्वाशाया श्रापं मोक्ष यायेत ? 
अरे, सुया निर्णयया निम्तिं खः 

वाध्यतां चिका: नं म्वानाच्वंपिं मनूत ? 

खः, आः भीसं स्वीकार यायेमा: 

भीसं ला थःत हे थुना यंकाच्चना 

भीसं ला थःत छवयेकेत मतचिकनं लुनाच्चना 
भीसं ला विरोध तक नं याये मफुत 

थुनातःम्ह सीम्हेसित लिकयाः सम्भोग याइपिन्त 
खिचा, ध्वंया मृत्यु तक नं कीत मबीपिन्त 

धाये मंदु आ: 
भी बुइन्ह्य. थन दिप-दिप दयेक्‌ 
धाये मंदु आ: 
भी बुइन्ह्यः सासः न्यायेगु पसः दयेक्‌ 
अरे ! कमसेकम पीथिया यानाब्यु भविष्यवाणी 
युलासिस वया: लिका वइतिनि 
मिखा पोलिपेमस्‌ : वाध्यताया 
यानाब्यु भविष्यवाणी 
छन्ह लोटस सि नइतिनि वाध्यतां कयाः 
तर थन्याःगु अपशकूनं कय्‌च्यानाच्वंगु इलय्‌ 
जि दुने घा: कूबियावःपिं ऋतुत बूगु 
वसन्त वया: त्वाय्‌ च्युंवःथें न्ह्यः हःत कुतुंवंगु नाप 


मुनावंगु आकांक्षाया प्रत्येक न्हि फायेका थकूगु देवंलिसे 
थःनाप लहरात बुइका 
जीवन मिं नःगु क्वथाया गुलाफ स्वांया रंगनाप मिं नःगु 


धाये, जिं थौं थःत धायेत स्वयाच्चना - 

जिदुने ला यक्व यक्व देगःत दुनेधुंकूगु दु 

जितः घ्वात्तुघ्वानाः अज्ञात वेदीइ लुयायंकूगु दु 

आः तिसिना ब्यूसां यल थ्व चायेकूगु निग: मिखा 

तर, स्व चायेकागु चायेकागां हे जुया बिल 

(खयेफु, थ्व मोक्ष जुड मफुगु दुर्वाशाया श्राप ... ... ! ) 
ने.सं. १०८५-१०८६ 

म्वायेगु छगू जक लूँ 


दँदैँ पतिकं ग्रीष्म शिशिरं नांगा याना थकूगु 
हि मदुगु ला थें हेहेकंगु क्यबय्‌ 

थ्व हुलाकी बैशाखं 

वसन्त-पौत इना बीवं 

पुलांगु म्हाइपु जीवन छखे ध्याक्ने द्रंचिनाः 
जागरणया बिगुल छचाखेरं घन्‌न्‌न्‌न्‌ थ्वयेक पृयाः 
लयृता-म्ये गुनुगुनु हाला: 

हिसिं ख्वा: छपातं इत्तुइलाः 

धात्थें, वसन्तं म्ये हालेवं - 

स्वांमा, सिमाया हःत व वाउंगु घाँयूत 
लयूलयूतायाः संगु क्यबया जीवन 

हानं तिलपिल ... तिलपिल ... धा ! 
कोकिलया यइपु सलं हानं भयब्यूगु कुञ्ज थें 
नच्चाम्ह मिसायात यौवनं त्वाय्‌ च्यूंवःथें 

वसन्तं थिइवं हे म्वाना ब्यूगु दु - स्वांमात, सिमात 
वातावरण झ:झ:धायेक ! 
थ्व क्रम, थ्व स्थिति स्वया: म्वाये सयेकेमा जिन्दगीं ! 


xX xX xX xX xX 
अय्‌, वसन्त जक स्वया थःत तंकाच्चंम्ह छ ! 
न्हिला वा च्वाकि-सः जक न्यना लुदंक सास: ल्हानाच्चंम्ह छ ! ! 
छं स्वयेमते - 
भीत भझुमिइ यंकातःगु प्रत्येक 
वया हेलेन व मोनालिसाया थें ज्या:गु 
इनिमिनि धाइगु सौन्दर्ययात ! 
व हे जिन्दगीया लिधंसा म्वायेगु आधार धका: भाषी मते छं 


कन्हय्‌ ईनापं वइगु परिवर्तन - 

खग्रंग गनिगु चा, नांगा जूगु गुँ 

ल्वःमंकेमते - 

थुपिं नं म्वायेगुया छगू अंग भाःपिया: म्वाये सयेकेमाः जिन्दगी 


छम्ह नच्चाम्ह फोगानीया अभिलाषा थें जाःगु 
म्हस्यूनितास्यु मनया ख्यलय्‌ म्हित: वइगु म्हगस थें 
आकार कयाः न्हिले न्ह्यः 

तिंतिंन्हयाः सने न्ह्यः सीगु 

वंगलय्‌ चुलल्‌ल्‌ उखे थुखे जुइपिं 

मनूत थें जा:पिं निराशं जा:गु इच्छात 

जीवनया मू तनावं थें 
तनावनिगु कृण्ठाग्रष्ट कल्पनात 
छंगु म्हया अणु-अणुइ ब्वलनि ! 
+ + चः 
थाःगाः मदुगु थ्व जीवनया लँय्‌ 
शान्तिया सिचु जलं खयेके मफयाः 
चुइँचुइँ निभालं थें दुःखं पूगु 
व्यथाया कीतयूसं स्व॑ च्वच्वफुना नःगु सह याये मफयाः 
हुलिहुलि गूगु व नुगलय्‌ पर्का नं मजियाः 
अय्‌, आत्महत्या यानाः जीवनया मू पुलेत स्वइम्ह छ ! 
अय्‌, आत्महत्या याना भयातुगु जीवनयात 
झन भयातुकेत स्वइम्ह छ !! 
छं थम्हं थःत नं स्यायेमते 
( छायकि - 
भीपिं ला गन सुइधुंकूगु खुसि खः धकाः ! 
गन भीपिं ला नुनेधुंकूगु ई खः धकाः ! ! 
भीपिं ला मनू - 
इतःमतः कनिगु समस्याय्‌ म्वायेमास्तेवःपिं मनू ।) 
उफ्‌ ! थ्व सुथया फसय्‌ चिल्लाय्‌ दनाच्वंगु लाशया गन्ध 
न्हासय्‌ द्वाहाँ वनेवं 
सृष्टिया मदिक्क, लय्‌ता-म्ये स्वयाच्चंगु म्हुत्‌ 
प्लास्टर हिनाव्यूथें दिनावः ! 
वया छूयं न्हू-पुखूया थें क्वछू !! 

उकिं, छ थें ज्यापिनिगु मुनावंगु लाशत खना: 

भवयप्यूणु घा: जुइकाच्वंम्ह तिनिख्यःथें 

सृष्टिया नुग: कुचाकुचा दली ! 

धात्थें ! वाथा वाथा क॑ सृष्टि, छम्ह मनूया आत्महत्याय्‌ 
धात्थें ! द्वनावं वया म्हगसत, छम्ह मनूया आत्महत्याय्‌ 
धात्थें ! दुसुनावं वया न्हिला, छम्ह मनूया आत्महत्याय्‌ 
बरु, नैराश्यं हेहे भुंगु म्येत न्यना नं 

अनन्त यात्रा यानाच्वंम्ह खुसि स्वयाः, 

ल: त्वने प्यायूचायेकाः 

खाराखारां गंकाः नं म्वानाच्चंम्ह बाक: बँ स्वयाः, 
दुनेंनिसें मिझांमिभां नं त्वपुया: यंकाच्चंगु 
वांछवयातःगु तपुलि थें ज्याःगु जीवनतयगु संघर्ष स्वया: 
छं म्वाये सयेकि... 

बरु, जिं थें छं नं म्वाये सयेकि ... ... ! 

देसयूमरू इयालय्‌ 
“ल्हा:मदुगु जीवन? ब्वयेत स्वइच्वना 


छन्ह निन्ह्या न्ह्याःवंगु क्रमया ध्याच: ध्याचलय्‌ 

सराः ब्वललं वनाच्वंगु वथं गःगु लँय्‌ 

मचाया मां जुइ मखंम्ह मिसा जिगु नुग: खँ दयेका: 

जि लः खः, इलं जितः त्वनी, त्वंका 

स्व, गथे म्वानाच्चना बेवारिशम्ह जि 

घण्टाघर थें सीधुंकूगु इच्छात पाछाया ! 

चच्छि नाङ्गां द्यनिम्ह ल्यासें 

सृथय्‌ चच्छिया म्हगसया वास्तविकता मालीथें 

विश्वासया बलय्‌ दनाम्ह जि, 'जि' मालेगु आतुरताय्‌ 
बुलुहँ तना: वनाच्चंगु अस्तित्व मालेगु ल्वचं कःगु प्रयासय्‌ 
थ्व यात्रा - बीसौं शताब्दी मनूया 

थ्व यात्रा - सिमा क्वय्‌ न्ह्यानाच्चंगु लःया 

थ्व यात्रा - म्वायेत मुंकागु ज्याबः सुनां लाका काःगुया विरोधय्‌ 

थ्व यात्रा - म्वाःम्वाकं स्वांमात सीमा:गुया विरोधय्‌ 

थ्व यात्रा - यौवन फुइधुंकूम्ह बेश्याया जीवन 

भीगु जीवनय्‌ ल्वाक छयाना बिउगुया विरोधय्‌ 

इलं स्यू - प्रतिशोध ... प्रतिशोध ... प्रतिशोधत यक्व मुंकाः 
न्ह्याःवनाच्वन थ्व यात्राया मसि ब्लटीनपेपरय्‌ थें 

बुँबुं च्वद्ययेकाः 

आस्थाया वा पीन्ह्यः 

(गन ला आस्था म्वाइगु दः विश्वास दु ! ) 


विश्वयुद्धं प्वचिनाः प्वंकेहःगु 
गन्याःगु ग्यानापुगु जंगल थ्व बोक्सीतय्‌ मँज्या याइगु थाय्‌ 
थन गन सूर्च: हे त्वः धकाः थन ला मि मि छवः 


थन गन ल॑ःया वा वः धकाः थन ला पेट्रोल पेट्रोलया वा वः 
स्याक्क छन्ह्यः चाय्‌ न्त्यः जितः थना: 

शून्य, अन्धकार थ्व जंगलय्‌ सुनां ब्वना यंकाच्वंगु ल्हा: ज्वनाः 
अनिश्चित दिशाय्‌ 

उफ्‌ ! जिगु मिखाय्‌ ला अभ नं न्ह्यःया धकिं दनि 

उफ्‌ ! क्षयग्रस्त स्वँ ज्वना अस्पताल मदुथाय्‌ अस्पताल 
मालाच्वना जिं 

... अन्तरीक्ष चाहिलेगु म्हगस, 

खुसि ल्ह्वयेगु आकांक्षा, 

छगू हा:सः मदुगु ग्यानापुगु जंगल पुलेगु हथाय्‌, 

न्हूगु थाय्‌ स्वयेगु आतुरताया जः प्यपुंगु मिखा, 

वसन्त उत्सवया धकि उलेत हथाय्‌ चाःगु ल्हाःया स्वीच, 
तुति ख्वाउंक च्वापुं नया: यंक्गुलि लाकां न्ह्याये हथाय्‌ चाःगु 
कार्यक्रम 

दक्व व्यर्थ सत्ययात व्यर्थतां कय्‌च्याना: ! 

व यन्त्र दयेकाच्वंपिसं छु स्यू 

यन्त्रतय्‌गु दत्थुइ जिगु सः तंगु दु दिशा दकव दाये मखंक 
यन्त्रतय्‌गु दथुइ जिगु सः लिथ्वःगु जिं हे मताःगु दु 

चिक्‌ तंकेत घाजः मुना: मिच्याकूपिसं छु स्यू 

व मिया जलं जि ह्वलेत हयागु पुसात दकव क्व:गु दु मू मवंक 
आः: खंके मफइगु जुल 

भविष्या ल्वाम्पपोष्ट्या जः - जिगु आज्जु 

आः: खंके मफइगु जुल 

लँय्‌ लँय्‌ पियाच्वपिं गिद्धत ! 

सीम्ह सतीदेवी ब्वहलय्‌ पाछाया: जुयाच्वंम्ह वर्तमानं 
लःल्हाना ब्यूगु थ्व वीर्य ख्वंख्बं थाःगु अन्डवेयर्‌ - जीवन 
थ्व गन्या:गु निष्काशित जीवन ! 

आः: खुसित दकव छवःगु छे थे छवःसां 

सर्गतय्‌ थौं भूतत व्वया जूसां 

फसं ध्वग्यूगु लाशया गन्ध इना जूसां 

मां-बौया पराजित छुँ दयेक वइगु खःप्वा: जि 

जितः छु ? 

वांछवयातःम्ह मचा थें 

म्वायपित्याःपिं ध्वंचात अनाथालयय्‌ ब्वलंकाः 

सिर्फ छगू श्रृंखलाया स्वतिपाँय्‌ कथुइ चिका: जि म्वानाच्वना 
धात्थें जिं छु स्यू 

थन ला न्याःवइपिन्त ला मिइमालिइ धका ! 

स्व, आः जिं ला देसय्‌ मरु भयालय्‌ लहा: मदुगु जीवन 
यन्त्रं लाकाकाःगु जिगु ल्हाः 

'बसं' चिना ब्यूगु तुति 

चश्मां पनाव्यूगु मिखा 

'बार'या जालं नुनाब्यूगु म्हगस 

अणुबमं त्वाःत्वाःथःगु आकांक्षा 

न्हूगु अन्वेषणं चुंचुं थलाब्यूगु सत्य 

ब्वयेत स्वयाच्चना 

कांया अभिनय यानाच्वंपिं मिखातयूगु निम्ति 


स्वयावनीपिनिं मिखातयगु निम्तिं 
स्वःवइपिं मिखातयगु निम्तिं 

गन्याःगु घाजःमज: म्हाइपं छस्वां त्वपुया यंकाच्वंगु इलय्‌ 
गन्याःगु अभिशापं बिलिबिलिं जाःगु सराः फयाच्वंगु इलय्‌ 
हाकुगु तुइगु चा न्हिया विधवापनाय्‌ 

फगत, छपु वाथावाथाकंगु कचि बाखं द्यतनेत 

प्यखेरं कक्‌ ताहाकः यानाः त्वत्वपुइत स्वयाच्वंगु गँ-ग थें ज्याःगु 
थ्व ल्वहं-ल्वहं यायेत स्वयाच्वंगु मेदुसाया च्या:गु मिखा-मिखा 
उफ्‌ ! अल्याख अजिंगरत म्वानाच्चंगु गुफाय्‌ 

उफ्‌ ! अल्याख अजिंगरत बाय्‌ च्वनाच्वंगु गुफाय्‌ 

सुरु जूसांनिसें ललद्याना: न्ह्यानावंगु महाभारत थें 
चिच्चायूदंगु कसमसया इतिहास थें 

प्रत्येक मू वने न्ह्य: 

तनिगु म्हगसया क्यारीमया धून : जि 

प्याःचाः तनेन्ह्यः फुइगु च्याया छगू कप : जि 

वाथावाथा कंक हे बुल 

कर्ण थें 

केवल गोमयजुयात महाद्यवं ब्यूगु श्रापं प्याकेत 

थ्व जीवनया म्वाना नं गनाच्चंगु फिस: 

ट्रॉय लडाइ क्वबियावःम्ह थौंया वर्तमान नाप 
ईया नवःगु थौंया बाखं नाप । 


ल्ह्वंगु पला: हे नं क्वचाये मखंक 
अजिंगरतय्‌ प्रत्येक सास:या इरुथुरुइ 
भिसुभियस ज्वालामुखि थें 
छयालब्याल जुया ख्वइगु 
जुजु लियरया थें 
जिगु सालुगु म्हगसया भ्वाइलेनया सः 
कोकिलतय्‌गु न्यासिं बिलिबिलि जाःगु लय्‌ता सः ्वयेके मखंकं 
न्हिलां भुंम्ह वसन्त सीगु नुगःया खग्रंग गंगु क्यबय्‌ 
वांछ्बयात:गु लाशयात 
इमां, गिद्धं चच्चफ थें 
जितः चच्चफुनाः थ्वाथः याइपिं 
न्हून्ह्गु ख्वाःपाः तयाः 
गर्गनया अस्तित्व घयपुना वइपिं भावनात 
ख्वा: छपातं यःयःगु रंग पात्तुपानाः वइपिं आकांक्षात 
छंगु सिंचा छायेमानिगु छयं थें पियाच्चंगु व थासय्‌ 
छं थें “सुनानं स्वइ व्यूसा गुलि ज्यू” धयागु 
मनय्‌ खं ग्वाराग्वारा दायेकाच्चंगु व थासय्‌ 
छगू विश्वास पाचिनाः 
छगू वर्तमान ज्वनाः 

घ्वातुघ्वाना पला: न्ह्याकेत्यनेबलय्‌ 

जिगु कोलम्बसया संस्कार प्यपुनाच्चंगु गति 

जिगु न्यूतनया अस्तित्वं जाःगु कृतः 

जिगु फ्रायदया दर्शनं जाःगु भावना 

उफ्‌ ! वसन्त मामां वँय्‌ जुइत्यंगु जिगु मिखा 

मू वंकेत स्वस्वं लः-लः जुयाः वनाच्वंगु जिगु जीवन 
लिथ्वयेकाः थःगु अस्तित्व म्हसीकेत स्वयाच्चंगु जिगु म्ये 
थस्सःपायाः चताः वानाच्वंम्ह थःतः म्हसिके मफुम्ह सर्गः थें 
छाय्‌ अर्थहीन अर्थहीन जुयाबिल - 

सृयागुं व्यथा सिइकेफुगु वरदान कयात:गु थ्व मिखा-मिखाय्‌ ! 
छाय्‌ “मू मवं 

घोषणा याइ न्यायाधीश 

छगू फुंकार ल्यू ल्यू मेगु फुंकार नाप 

सलंसः “न्ह सतक”या न्ह्यःने 

ध्याचः व फोहरत मुनाच्चंगु 

केवल छगू गल्लि... 


त्वत्वधूगु व भुलिभुलि गुइधुंकूगु 

न्हिच्छिया आश्चर्यया श्लोक नुगलय्‌ गुनुगुनु हा:वयेवं 
आश्चर्य भ्वेभ्वे क॑ जि थःहे - 

अरे ! थुलिमछिं ध्वगिनाः तुंचा दाया: वनेधुंकूगु न्हि तक 

अरे ! थुलिमछिं नायाः वनेधुंकूगु चा तक 
गथे म्वानाच्वन जुइ जिगु दुने च्वंम्ह मनू 
ड्रागनतयगु दथुइ 
मिखातयगु दथुइ ... ... ... !! 

लूज फितिंग ब्रेसियर थें न्याःगु थःगु जीवन पाखें 
कीत दुने द्रहाँ वनेफुगु थ्व लूज पाइन्त न्ह्यानात:गु थासं 
तुकूचां थःगु जीवनं थें 
राजिनामाया इनाप - इनाप मयासे ! 
पामचुकूसे ! ! 
आः ला, गंगु सिमाया शुष्क्रतानापं 
गनावंगु थ्व म्हया अणु - अणुया 
लेहँलेहँपुगु सिया कुचा - कचायात 
इपांथिपां मिंक, भ्वयभ्वयूकंक दनिगु किसिद्रम्बःत 
जिके आ: 
भ्वखायया तमं क्वःदःगु अंगत थें 
सीम्ह केतुयाके थें 
जुरुक्क दनेत्यंसां दने मफयेधुंकल ! 
दिल्ला व गुंलाय्‌ 
व न्ह्याबलें स्वःवये पल्के थूम्ह खुसिबालं 
छक: मखुथें न्यंक स्वःवये तक नं ल्वःमंकेधुंकल ! 
धाये दकव लः सुइधुंकूगु पुखूथें 

जि ताथ जुइधुंकल ! 
धाये दकव दुनेंनिसें गंगु बाक: बँ थें 

जि शून्य जुइधुंकल ! ! 
तर थ्व गन खः धका ? 
अरे ! गन जि न्हना वनेधुंकूगु जमाना खः धकाः ! 
गन जि हालेधुंकूगु म्ये खः धकाः ! 
जि ला फुजियामा 


सृ मनुखं थ्व धरतिया नुगःपाय्‌ च्वनाः 
गुबलें कपा: क्वछुकाः 
“जि बुत खः” धका सहि तःगु दु 


> 
० 


फि त्वत्वपुया यंकूगु वेबिलोनं थें 
गन जिं बूगु स्वीकार यानागु दु ? 

गन जिं थन थः बुत खः धका कपा: क्वछुकागु दु ? 
स्व, छक: जक जिग च्वाकि म्ह॒तुं 

“खः, जि बुत” धयागु वाक्य ल्ह्वःगु जूसा 

जिग थें जाःगु गुलि गुलि जीवनत 

अथें अथें छुवया छुवया वनीगु जुइ 

थ्व मिखा-मिखां पलख-पलखय्‌ पिज्वइगु 

एटना ज्वालामुखिइ ज्वालामुखिइ ... ... ! 

जि थें ज्वःपिनिगु गुलि गुलि म्वायेत स्वयाच्चंगु भविष्यत 
अथें अथें सिना वनीगु जुइ 

थ्व अजिंगरतय्‌गु प्रत्येक सासःया इरुथुरुइ 

चं-चां दना: छयं तस्वाकीपिं 

गुँइ गुँइ थक्कर-थक्कर नया ! 
जि थें ज्वःपिनिगु गुलि गुलि वर्तमानत 
त्यतुत्यला यंकीगु जुइ ... यंकीगु जुइ ! 


अय्‌ ! प्रत्येक न्हिं क्वयेका यंकाच्वंगु जीवन क्वबिया - 
म्वायेत करं क्यनाच्वंम्ह छ खः ! 

अय्‌ ! न्ह्याबलें ग्रहणं ज्वंका - 

वाथावाथा कना च्वनीपिं जीवनत खः !! 
अय्‌ ! दक्वसिनं थुथृ याःगु ई 

ख्वा: छपातं लाका: सुंक च्वनाच्वनीपिं खः ! 
|! 
कपा:या चकंगु खामय्‌ तिकाह:गु कलंकया टिकट 
प्वत्तुप्वलां प्वले फइमखु 
सि नौ चुइकीगु बागमतिया ख्वाउँगु लखं 
प्याकेवं तुं ब्वला वइमखु 
ब्वला वइमखु 
धात्थें, थन म्वाये जक सयेकेमा: 
कलड़ं भयभयबिक जाया: भयातुग॒ जीवन नं 
संसार त्याका: न्हिलेत स्वःम्ह हिटलर थें 
हरर्‌र्‌ हरर्‌र्‌ न्हिला-न्हिला बिइ - 

स्तुपया मिखा मिखा कना ! 

उकि - 

वा, अस्तव्यस्त जुइक द्यद्यतना 
ग्वाराग्वारा तुलाच्वंगु कॅझा: - कँझाःत थें 
ग्वाराग्वारा तुले छ व जिनं 

थ्व च्याःगु मिखा - मिखा जक 

इल्ल्ल मिंक दुगु ख्यलय्‌ 

वा, छगू “साबात...साबात” न्यायूके भीसं 


भीगु छँय, फल्चाय्‌ पियाच्चंगु 

थ्व नुनेत स्वयाच्वंगु मिखातयूत 

तिसिइत बाध्य जुइक न्ह्याबलें न्ह्याबलेंयात 
सृथय्‌ चच्छि कनाच्चंगु चाया मिखा थें ! 


छं छुं धायेत स्वयेमते 

भीसं माला: मखु 

विवशताय्‌ हे भीसं परिवर्तन बुइका वनी 
वाउँगु जीवन ज्वना: न्हिलीम्ह सितु थें ! 
उकि, न्हूधाः याये वा 

याये वा न्हूधा: छूयनंनिसें तृतिइ थ्यंक 

थ्व त्यान्हु मचाःम्ह पुलांगु ईब्य: छूयंयात थें 
पुलांगु संस्कारं इत्तुइलातःगु इतिहासयात - 
नग्नताया द्यःने छगू ग्यानापुगु नग्नता द्यतनाः 
अपराधया द्यःने छगू ग्यानापुगु अपराधं त्यला: 

बांलाके बांलाके 

बांलाके थ्व इतिहासयात, 

दलंद्रः छ व जि थें 

हुया ग्वःफसय्‌ बूपिनिगु 

ल्वहंया स्वं तिकिनंगु मिसिसिपि खुसि थें 
तिकिनंगु लय्‌ता-म्यें व सःया बिगुलं थ्वयेका ! 
अले, दक्वसिनं न्ह्याकी न्हून्हूगु जिन्दगी 
पुलांगु ध्वगिनाच्चंगु जिन्दगीयात 

कि प्वाथय्‌ लः मुंकाच्चंम्ह बागमती च्वयेका 
कि सीम्हसित थें दिपय्‌ ग्वग्वतुका 

अले तिनि खनी थ्व प्यखें 

केवल सहानुभूतिं बिलिबिलि जाःगु मिखा-मिखा जक 


केवल मतिनां भयभयब्यूगु मिखा-मिखा जक 
उकिं - 


वा, अस्तव्यस्त जुइक द्यद्यतना: 
ग्वाराग्वारा तुलाच्वंगु कंका 

ग्वाराग्वारा तुले छ व जिनं 

थ्व च्याःगु मिखा-मिखा जक 

इल्ल्ल मिंक दुगु ख्यलय्‌ 

वा, छगू “साबत...साबत” न्यायेके कीसं 
थन ... थन ... थन ... !! 

लाशतय्‌त सिथं यंके मफुम्ह थ्व युग : 
लुसिपसया म्ह्यायूपिंत बलात्कार याये 
मफुम्ह जि ! 


All our knowledge brings us nearer to 
our ignorance, 
All our ignorance brings us nearer to death, 


Where is the life we have lost in living ? 
Where is the wisdom we have lost in 
knowledge ? 
Where is the knowledge we have lost in 
information ? 
The cycles of heven in twenty centuries 
Bring us farther from God and nearer 
to the dust. 

१११ 

सुर्खःया जः दुहां वयाः म्हित: वये मफुगु अफ्रिकाया जंगल 
सत्तलसिंहं थःगु पाः ल:ल्हाना थकूगु थ्व युग 
डेस्डेमोनायात स्याःम्ह ओथेलों त्वःता थकूगु थ्व शताब्दि 
बान्दर्नीमैयां त्वःतातःगु छयंगू-ख्वल छवयेकूम्ह थ्व ई 

खः थ्व थःगु नाइसे च्वंगु म्ह बलात्कार याकाच्वंम्ह युग 
नाप 

खः थ्व थःगु फुगु ह्विस्कि स्वयाच्वंम्ह शताब्दि नाप 

खः थ्व ल्याम्पपोष्टया क्वय्‌ सम्भोग जूगु स्वयाच्वंम्ह ई नाप 

खः थ्व यक्व-यक्व लाश लाशतयूगु दथुइ च्वना: 

खः थ्व यक्व-यक्व लाश लाशतयगु संग्रहालयया दुने च्वनाः 
बूगुलिइ ख्वइम्ह व त्या:गुलिइ न्हिलिम्ह जि 
अन्वेषण व आविष्कारया यक्व यक्व लाभा ज्वना: 
बेश्या जुड मफुम्ह बेश्यां थें 


थः बौम्हं बेवास्ताय्‌ जितः त्वःका थकूगु बीर्ययात 
इत्तु इना जुइत 
थ्व भग्नावशेष ल्यंगु तपोबनय्‌ 
ला फुक्क च्वतुका कायेधुंकूगु म्हगसं ब्यूगु त्यासा 
च्याम्पतिया जीवन नाप 
मयःया ल्हाःतिइ ला:गु म्वाये मफुगु वाथावाथा कंगु 

वर्तमान नाप 
थ्व किलं नया: यंकाच्वंगु इतिहासया थांत नाप ! 
खः जिं थन थःगु नुगः छुवयेका होम याये मफु 
उपेन्द्र विक्रमं थें ! 
खः जिं थःत चुंचुंथले मफु 
सिबिं थें ! ! 
छायकि - जि दकव माने छफुति लः 
छाय्‌ जिगु म्हस छफुति लः 
छाय्‌ जिगु आकांक्षा छफुति लः 
छाय्‌ जिगु अस्तित्व छफुति लः 
छाय्‌ जिगु बीर्य छफुति लः 
छाय्‌ जि छफुति लःया असं 
छाय्‌ जि छफुति लःया वंग: 
छाय्‌ जि छफुति लःया न्हू-सतक 
छायकि - जि दकव माने छफुति लः 


सुनावने मयो दः 
वाध्यताया थर्मोमिटर म्हतुइ ततं 
सुनावने मयो दः 
वाध्यताया कापतं हृत्तुहुइकाः 
सुना वने मयो दः 
वाध्यताया निभालं घयपुया चुप्पा नःगु सह यायां 

(अरे ! लःया ला सुइयइ उबले 
गुबले व थः हे थःपाखें बिस्युं वनेधुंकि ! 
अरे! लःया ला सुइयइ उबले 
गुबले वं थःपाखें थःगु मू तंकेधुंकि !) 
॥ | | 


चाःह्यू जिगु मिखा मिखा न्ह्यःने - 

यक्व - 

लःया निम्तिं वांवांखाया: गंगु म्ह॒तुप्वा: क्यनाच्ब॑पिं 
बाक: बँया अप्सरात 

यक्व - 


जिगु सर्गतय्‌ हाक्‌ सुपाँय्‌ दासि वःगु 

स्वये आयबूपिं सिमात 

यक्व - 

ह्ययेकाः जिगु क्वाःगु म्हस लाका कायेत पियाच्वंपिं 


चाःस्यू जिगु छचाखेरं - 

मचांनिसें न्हूगु अनुभव सिइके मास्तेवःपिं लाछि-खिचात, 
सूर्यःया मिखाय्‌ त्वत्वपुयाः गृंयात घयूघयपुयाच्चंपिं खसुत, 
पुखू पुखुलिइ च्वना: त्वारत्वार हालाच्वंपिं ब्यांचात, 

न्हूगु जहाज वइ धका: पियाच्चंपि यक्व यात्रीत, 

अणु परमाणुया म्हगस खँखं थःत त्वःफिकाच्चंपिं 

टाइप याके धका: पियाच्चंपिं यक्व टाईप याके - 
धुंका: नं लुमदंपि भ्वंत, 

क्वछुनाच्चंगु खिउंगु गल्लिइ 

'मचाछेँ' फातपुइका: दंवइपिं इपांथिपां मदुपिं नौत, 
इमां दाःसां सह याना न्हिलेफूपिं 

थःत चुंचुंथःसां सह याना वाक्क छिना: न्हिलेफूपिं 


न्यानाकाःम्ह ल्यासे थें न्याःगु थ्व इलय्‌ 
थ्व भ्यले मपुंगु वर्तमानय्‌ 
थ्व नपुंसक वर्तमानय्‌ 


उफ्‌ ! थ्व विश्‍व हिप्नोसिस 

थ्व युग हिप्नोसिस 

थ्व शताब्दि हिप्नोसिस 

थ्व ई हिप्नोसिस 

उकि, फु 

प्रत्येक जीवनं बुइका वनिगु जीवनया मनूया जीवन 
प्रत्येक आकाक्षां बुइका वनिगु आकांक्षा मनूया आकांक्षा 
प्रत्येक म्हगसं बुइका वनिगु म्हगसया मनूया म्हगस 


तज्याःगु फुजियामा : विद्रोहया छसः/६ 





थःपाखें बिस्युंवने मफयाः 

थःगु किचःयात न्हत्तुन्हयाः स्याये मफयाः 
अश्वमेघ यज्ञ याये मफया: 

न्हू-पुखूया सि सिइ थाहां वया - 
आत्महत्या यावइपिं वाउंगु लखं थें ! 


भच्चा तापाक्क 
न्हिलिइ महिषासुर भीत स्वस्वं 

भच्चा तापाक्क 
न्हिलिइ भचाखुसि खुनि लालमोहर ज्वंज्वं 
न्हिलिइ भचाखुसि खुनि लालमोहर ज्वँज्वं 


गुम्हं थःगु खनेदुगु खम्पा त्वपुइत न्ह्याबलें न्ह्याबलें 

फ्रक सात्तुसाला च्वनी 

गुम्हं थःगु नुगःपाय्‌ न्ह्याबलें न्ह्याबलें गां त्वपुइत 
स्वयाच्चनि 

गुम्हं थःत नांगा यानाः न्हायूक॑या न्ह्यःने च्वनाः न्हिले 
मफु 


अरे ! वं हे नांगा जुया: जिके ऋतुदान फ्वनेधुंकल 

अरे ! वं हे नांगा जुया: थःगु बाखनय्‌ 
केरमेर याना व्यु धाःवयेधुंकल 

अरे ! वं हे नांगा जुया: जित: टाइप याना ब्यु धायेधुंकल 

(धाये, वला भ्वं छक्‌, मेगु छुं हे मखु !! 

खः मिखा ला दकव मतलव भ्वं 

केवल छक्‌ भवं... ... !! ) 

तर, ग्या जि 

ग्या जि थःत इत्तुइनेत 

अरे ! स्व, थनेमाःगु मदु जिं मनुमेन्ट 

अरे ! स्व, दयेकेमा:गु मदु जिं यादगार 

दोहरे यायेमा:गु मदु हानं थन 


मनुखं मनूयात गयावंगु स्वाहानय्‌ गया 

मनुखं मनूयात न्हुयावंगु स्वाहानय्‌ गया ! 

धायेमाःगु मदु इडिपसं थें 

जि नं पश्ताचाप याना 

एण्टीगनी व इजमीनीया न्ह्यःने 

“स्यात गुम्ह बोम्हं थः बौयात 

वं बीजारोपण यात अन हे, गनं व थः हे उत्पन्न जूगु 


न बूगु स्वीकार यायेमाःगु दु 

जि छूयं क्वक्वछुका: 

डायूनासियूसया प्याखं दबुलिइ च्वनाः 
न थ्व थीब्स देय्‌ हे खः 

जि इडिपस जुया: म्वाना जुइत 


ग्या जिं थःत इत्तुइनेत 

थ्व विश्‍वास यक्व याना: हे विश्‍वास तनावंगु इलय्‌ 
थ्व विश्‍वास यक्व याना: हे सुपिला कासा म्हिता: 
विश्‍वास तनावंगु इलय्‌ 

थ्व विश्‍वास प्यपुने मफुगु भीगु ज्वःगु खँ यक्व बुया: हे 
विश्वास तनावंगु इलय्‌ 

हानं तुकुचिया न्हूगु इतिहास बुझ धका: 

म्ये हाले न्ह्य: छम्ह न्हूम्ह भंगःया हत्या जुइ धकाः 
थन थःहे म्वाये थाकुबलय्‌ 

थःगु हे ला ध्यना: नकेमालि धकाः 

साइलकयात ब्याज पुलेमालि धका: ... ... ! 


अय्‌ ! ल्वहंया मूर्ति घयूघयपुनाः नं 

प्याःचाः तंके मफुपिं यूनिसत 

खयेफु जि छिमिगु मिखाय्‌ ग्यानापुम्ह उपेक्षित 

खयेफु जि छिमिगु मिखाय्‌ ग्यानापुम्ह नपुंसक 

खयेफु छिमिगु विद्रोह दु - जिगु पौरुषया पौरुष नाप 
खयेफु छिमिगु विद्रोह दु - जिगु श्रृंखलाया श्रृंखला नाप 

खयेफु छिमिगु विद्रोह दु - जिगु संस्कारया संस्कार नाप 
खयेफु जिं क्यने मफुत थःत 
थःगु ज्याय्‌ 
थःगु बाखनय्‌ 
खः जिं थःत अभिव्यक्त तक नं याये मफुत 
भ्वाइलेनया सः नाप 
छपु म्ये तक नं 
छधाः मतिनाया खय्‌ तक नं 
“नाइट क्लब”या छक्‌ क्वथाय्‌ तक नं 
धाये, जि विवश द्वंगु पोपया गीर्जा थें 
धाये, जि विवश नपुंसकम्ह मिजं थें 
धाये, जि विवश नपुंसकम्ह मिसा थें 
xX xX xX 
अय्‌ ! म्यागवेथया बोक्सीत 
वा, याना ब्यू भविष्यवाणी - 
(क) होसियार - मतिनाया ग्वःफय्‌ पाखें 
(ख) होसियार - अश्लील आकांक्षा पाखें 
(ग) होसियार - थम्हं थः पाखें 


स्व, जिं हालाच्चना कथु सुक्क 
भीपिं यक्व हालेधुंकूगु म्ये-म्ये मखु 
भीपिं यक्व हायेकेधुंकूगु रिकर्ड-रिकर्ड मखु 


भीपिं यक्व सुइधुंकूगु लः लः मखु 


२० ०१२० kc] 

हाले मानिगु म्ये 
हायेके मानिगु रिकर्ड 
न्ह्याये मानिगु ल: 


उफ्‌ ! झीगु जीवन 
राजकुमार दिकपालया न्ह्यपु थुनातःगु तुकुचा ! 
उफ्‌ ! गुलि खिति बःबः मुनेधुंकल थौंया तुकुचिया कपालय्‌ 
उफ्‌ ! गुलि खिति बःबः मुनेधुंकल थौंया झीगु कपालय्‌ 
भीगु प्रत्येक द्रपनय्‌ मुना वंगु खिति 
भगु प्रत्येक अपराधय्‌ मुना वंगु खिति 
भीगु प्रत्येक पापय्‌ मुना वंगु खिति 
सोरठीरानीयात बौम्हं ब्याहा: यायेत स्व:गु, मतलब 
भीगु अपराध 
नांगां तया: बजारय्‌ हब्सित मिइगु, मतलब 
भीगु द्रं 
छूयं फस्वकाः च्वंम्ह नाग ल्वहंहितिइ, मतलब 
भीगु पाप 
हेलेनयात छम्हं लिपा मेम्हेस्यां ब्याहा: यायेगु, मतलब 
झीगु अपराध 
विरुपाक्षं थः मांयात कला: तयेगु, मतलब 

भीगु अपराध 

भीमसेन थापाया कलाःयात नांगां चाहिकेत स्वयेगु, मतलब 
भीगु पाप 

बलात्कृत जूपिं लुसिपसया म्ह्यायूपिं, मतलब 

भीग॒ द्रं 

(धात्थें गुलि भाग्यमानी व देय्‌ 

गुम्हेसिया थःगु इतिहास धयागु हे मदु ! ) 


आः, फइ मखुत वागमतीया लखं नं 
खिति तुइके - मुना वंगु खिति कपाःया ! 
“ J think, we are in rats' alley 


Where the dead men lost their bones 
१7३ 


उकिं, आ: मृगस्थलिइ 
छव, तछूव, वा ह्वसां 
पुण्य दइ मखुत कीत 
उकिं, आः दकव तीर्थ चाःह्यूसां 
पुण्य दइमखुत भीत 
पुण्य ला सीधुंकल - 
भीगु अपराधं त्यत्तुत्यला: 
पुण्य ला सीधुंकल - 
भीगु पापं कात्तुकाका: 

अरे ! खः, थौं तक छाय्‌ ज्वालामुखि तमज्यात 
थःत वांवांछुवया 
अरे ! खः, थौं तक छाय्‌ सुंक 
भिसृभियूस ... 
एटना ... 
फुजियामा ... 


अरे ! छाय्‌ बुइ मफुत 
ग्व:फय्‌ नं ग्रस्त आयामया नशा नाप 
बिष दुगु फलफूलत थन प्रत्येक सिमाय्‌ 
अरे ! छाय्‌ थौं तक 


विक्रमादित्यया सालिक नवाये मफुत 

अरे ! छाय्‌ लिमथ्वल ९० सालया भ्वखाय्‌ 
थ्व संकष्टकालिन घोषणा जुइधुंकूगु ई तक 
थ्व संकष्टकालिन घोषणा जुइधुंकूगु ई तक 


? ?? ?? 


बरु, 
वा, अय्‌ द्रोणाचार्य ! 
का गुरुदक्षिणा धका जिगा वीर्यात हे 
विवशताया थ्व न्यवलं मुक्त यायेत 
विवशताया श्रापं मुक्त यायेत 

वा, अय्‌ प्रेमिथ्युजया स्वँ नःम्ह गिद्ध ! 

वा, नइब्यु 

सुयातं प्वःचीमाःगु श्राप फयाच्वंम्ह जिगु ल्हाःयात 
वा, नइब्यु 

सुयातं चुप्पा चुप्पा नयेमाःगु 

श्राप फयाच्वंम्ह जिगु म्हुतुसियात 

वा, नइब्यु 

सुयातं प्वंकेमाःगु श्राप फयाच्वंम्ह जिगु वीर्ययात 
थ्व ई नाप 

थ्व वर्तमान नाप 

थ्व युग नाप ! 

वा, अय्‌ अर्प्यूजयात चंचंथःपिं ल्यासेत ! 

वा, जित: नं चुंचुंथला छव 

वा, जित नं चुंचंथला छूव 


जिं ऋतुदान बिइमफु थौंया कुन्तितयूत 

सूर्यया दहं कयाः 

छायकि 

जिं जू म्हिते मफु 

सकुनिया ल्हाःया अस्तित्व प्यपुनाच्वंगु कौ ह्वत्तुह्वानाः 

छायकि 
जिं म्हिते मफु 'बुद्धिचाल कासा? 
रुल विनाया रुल नापं 
छाय्‌ कि 
जिं याये मफु वलात्कार लुसिपसया म्ह्यायपिन्त 
खः, यायेमफु वलात्कार जिं लुसिपसया म्ह्यायपिन्त 
शायद जि विवश 
नांगा याका च्वंम्ह ल्यासे थें ! 
शायद जि विवश 
न्हूम्ह बेश्या थें ! 
शायद जि विवश 
लाशतयूत सिथं यंके मफुम्ह थ्व युग थें 
| | | || | 


१. प.9. EEIOT: 

Cho RUSES From "THE ROCK" 
९ Sophakleej 

King Idipas. 

* TS. Eliot 

The waste land. 

जि - बिद्रोह यायेत स्वस्वं हे सीमा:म्ह 
प्रमेथिय्‌स ! 


थःत यःयःथें याका च्वनेमाःम्ह वेश्या : जीवन वरदान बिया 
फिसलय्‌ थःत इना: थः जुया हे म्वायेगु लँ क्यना जुइम्ह खुसिया 
पला:यात नं अपांग यानाः 

आकांक्षाया हःह:यात घा:घाःयानाः 

पराजित स्वीकार याये मफुम्ह थ्व अभिमानी इलं 

सूं थःहे थः जुया म्वाःगु स्वये मयःम्ह वातावरणं 
भीष्मया प्रतिज्ञा द्रहरे जुड धका: ग्याःम्ह थ्व वातावरणं 
वेवारिसम्ह, 

थःगु हे शीतयुद्ध स्वया हे म्वायेत वाध्यम्ह प्रमेथियस याना: 
जित काकेशस गुंइ चिना ब्यूगु दु 

जिगु आविष्कारया संगमय्‌ मूवनिगु ल्हाः, 

जिगु अन्वेषण यायां न्ह्याःवनेगु तुति नाप 

सत्यया सः पिज्वयेत आतुर म्हतु, 

आस्थाया मत च्याके हथाय्‌ चाःगु इच्छा 

दकव फुक्क अर्थहीन धका: प्रमाणित यायां 

जिगु आस्था नं केवल गामं पितिना हःम्ह मनू धका: 
घोषणा याना ब्यूगु दु 

स्वये हे माःगु अभिशापं बुलुगु कृत्रिम प्रायः थ्व मिखां 
श्रापं मुक्त जुड मफुगु क्यामरा-फिल्म प्राय थ्व मिखां 
स्वयाच्चना जिं - 


पाखाजां ल्हा:गु म्हगसया जीवन, 
पपू चानाव्युगु म्हगसया जीवन, 
पूर्वाया किसिद्वम्वलं गर्भाधान यानाथकूगु गर्भ, 
छगू पिढी मेगु पिढीइ तक नं पूमवनिगु बाखं, 


बोक्सी सीत्ययेका लःल्हाइगु मन्त्र फयेमाःपि जिन्दगीत, 
कन्हयूया गर्भ क्वकया: न्हिले मफूपिं लाशतयत 
| [| [||| [| 
समस्यातयगु स्वतिपाँचय्‌ तक्यनाच्वंगु जीवनया क्रमनाप 
म्ह्यायमचां पूवंगु पुस्ता थें चलः वंगु विश्वासतनापं 
प्रगतिया यात्रां बूगु ढ्ंगु चिं : हिरोसिमा नापं 
स्वैच्वना जिं 


विश्वं वाल्ल मिना: 


डा. आनन्द जोशी/ ६(9 





स्वये मंमदु मंमदु स्वयाच्वंगु दु - 

नांगागु म्हया प्रदर्शनी, 

नग्न म्ह ब्वयातःगु शो-केस, 

अयला:या गन्धं मूछर्या प्रायः जूगु जीवनया जीवनत, 
म्हतुसिं ज्वइगु सुयां न्हिला ल्यूल्यू सुयां भविष्य यखागु 


जिन्दगीं त्यान्हुगु अस्तित्वहीन मचात पाखां च्वद्यला 
इडिपसं पश्चातापय्‌ थःत थुत्तुथुना: तछया:गु निगः 


थेसिस व एन्टीथेसिसया ल्वापुइ पाःगु हिमालया छयं, 
निर्वासितम्ह बहादुर शाह, 
सूर्च:या ऋतुदान फःम्ह कुन्ति, 
अपशकुनं ब्वयेक्‌गु झण्डा, 
“सात सालं' व 'विश्वयुद्धं' बुझ्कूगु इतिहास, 
हिं जाःगु खुसिइ 
म्वःमल्हुसे वाताहां च्वनाच्वंम्ह सुनकेशरी मैंया, 
क्राइष्टया निर्मम हत्या ! 
अले, भीगु असमर्थता, भीगु आशक्तता स्वया: 
न्हिलाच्वंम्ह मयदानव स्वस्वं 
न्यना च्वनेमाःगु दु थःगु निपा न्हायूपनं 
नांगागु अवशेषया सः, चिल्लाय्‌दना थ्वःगु सः .... 
हीनताय्‌ नं म्वायेगु ल्वचं थ्यूगु सः .... 

.... ततःपला: याना वनाच्वंगु लाकांया सः ... 
'बिसेमिरा ... बिसेमिरा' धायेमाःगु श्राप फयाच्वंम्ह युगया 
उद्घोष - 
“विश्वास धाये ल्यायम्हतयगु दथुइ छम्ह ल्यासे 
म्हगस धाये विधवाया ऋतुकाल 
जीवन धाये इमातयगु दथुइ भीमसेन थापा” 


उफ्‌ ! स्वस्वं, न्यन्यं हे 

इतिहासया ध्वं पियाच्वनिगु गल्लि दुनेया नं गल्लिइ 

थ्वयाच्वंगु सीबाजंया सिम्फोनीं त्वपुया यंकाच्चंगु 

जिगु बाखं, जिगु म्ये, जिगु सः ! 

जिगु कन्हेयात कालकोठरीइ कुना: 

खुसि जुया म्वाइगु विश्वासयात नं फिसलय्‌ वांछुवया बिइधुंकूगु दु 
॥ 


आ: ला, 

अम्बां थें थम्हं थः प्रति विरोधत मुंका फगत विरोध यानाच्वना - 
छाय्‌ विरोध याये मफुत 

न्हिन्हि स्वँ नवइम्ह गिद्धयात ! 

छाय्‌ अस्वीकार याये मफुत 

थःगु द्रं मखुसां फयाच्वने मागु दण्ड 


अरे, अझ नं जिं खनाच्वना 
कर्णाटकया ऋषिपिन्त महाद्यवं ब्यूगु 

श्रापं सिबें अप्व: श्रापं प्याःगु खिउं 
व हे खिउँ ... खिउँ ... इना जूगु ... जिन्दगीं जिन्दगीतय्‌त 
व खिउँ दुने ला...गुलिसिया कायपिं कां जूगु दु 
ज: ध्वमदुयाः 
व खिउँ दुने ला...गुलिसिया म्ह्यायपिं नांगा जूगु दु 
बः मदयाः 
व खिउं दुने ला...गुलिसिया कलाःपिं तंगु दु 
अतृप्तताय्‌, असमर्थताय्‌, असह्यताय्‌ 
ने ला...गुलिखे बलात्कार याका नं सह यानाच्चनेत 
दु 


व खिउं 
वाध्य जग 


~ 


दुन 
गु 


विवशताय्‌ 
उकिं, वा, अय्‌ हरकुलस ! 
दधिचिं थें क्वँय्‌ दान बिइमफुम्ह जितः 
एकलब्यं थें पतिं गुरुदक्षिणा बिइमफुम्ह जितः 
युधिष्ठिरं थें आदर्शया देग: थुने मफुम्ह जितः 
मुक्त यानाब्यु थौं 
वा, मुक्त यानाब्यु - छप्वा मैनमत च्याकेत 
(खयफु - मैनमत मच्याकुंसे मगायेधुंकल) 
थ्व खिउं त्वपुगु वातावरणय्‌ ! 
खः, आः ला पला: छिइत, स्वयेत 
मैनमतया जः मदयेकं मगायेधुंकल ! ! 


तज्या:गु फुजियामा : विद्रोहया छस:/(90 





लाशतयगु दथुइ लाश जुयाः म्वानाच्वन 
थ्व अपशकुनया पर्सित ब्वयेका यंकाच्वंगु इलय्‌ 

उकि, शिविर डाइनामाइडं धूधू जूगु स्वयेत पियाच्वनाम्ह जि 
सर्गतय्‌ खसुं त्वपुइवं तुं नगुया अस्तित्व न्हनी मखु धकाः 
म्ये हालाच्वनाम्ह जि 

अहो ! जिगु ... मृत्यु .... 


अय्‌ जि कला: ! 

धयाब्यु आ: थन स्वःवइपिं कायपिन्त 
धयाब्यु आ: जितः माःवइपिं म्ह्यायपिन्त 
विद्रोह यायेत स्वस्वं हे 

जिगु मृत्यु नं द्रोणया थें 


षडयन्त्रय्‌ लाना जूगु खः 
खः, षडयन्त्रय्‌ हे आस्थाया मैनमत सीगु खः 

छक्वलं सभ्य जुइगु - छगू अभिशाप 


षडयन्त्र 
ब्वलना च्वन 

दक्वसिया म्हुतुइ 

दक्वसिया न्ह्यपुइ 

दक्वसिया मिखाय्‌ 

दक्वसिया ल्हाःतय्‌ 

षडयन्त्र न्ह्याबलें 

प्वःचिइ जिन्दगीया आस्थात 
सुल्प्यां थें हि त्वना: 
वाछूवयाबिइ 

म्वायेगु लिधंसा 

भ्यातनालय्‌ 

(दुनेगु हे भाग्य थ्वया !) 

+ + + + 

म्वायेत नं पःखा: दनाः म्वानाच्वन मनूत 
ऋतु व क्यब दथुइ 
फय्‌ व स्व॑ दथुइ 
यात्रा व तुति दथुइ 
थः व थः दथुइ ! 
प्रत्येक क्षणय्‌ 
हत्या याना: 
विशवासया चा 
बुइकाच्चन कंभाःत 
म्वायेगु लँय्‌ 
थथे षडयन्त्र/ पःखा:/ हत्याया 
स्वतिपाँचय्‌ तक्यना वनाच्चंगु 
जिन्दगी 
वया ला अस्तित्व मदु ! 
Xx Xx Xx 
आः ला त्वःतेमाः 
षड़यन्त्रया जालय्‌ तक्यंकेगु बानी छम्हं मेम्हसित 
आलोचना यायेगु क्रम छम्हं मेम्हसित 
गाः खनेगु क्रम छम्हं मेम्हसित म्वाःम्वाकं थुनेत 
खः मुक्ति 
मुक्ति सँय्‌ सँय्‌ जिरिङ्ग दनेमाः/ दनेव्यु 
अनुभव ला याइ - 
चलः वंगु गुँइ 

दना: थः अभिव्यक्त यायेगु गुलि थाक्‌ 
खिउंया अजिगरं नुनेधुंकूगु जः 
पिहां वयाः हान: जः जुयाः म्वाये गुलि थाक्‌ 
तर व्यस्त मनूत संकिर्णता दुने हे थःत कुनाच्चनेत 
भ्यातनालय्‌ दुनेधुंक्‌गु 
आस्थाया तुति लिकाये तक नं मस्व: 
अहो ! छक्वलं सभ्य जुइगु ला 
बागमती तिन्हुया: पुलेत स्वयेगु 
- व ला छगू अभिशाप ! 


ने.सं. १०९६ 

जिगु मिखाय्‌ “गाजलं दा:गु चा? 
आनन्द जोशीया निपु कविता 


- पुष्प चित्रकार 


“गाजलं दाःगु चा” विश्व काव्यया रुप-रेखा लिसे कुलि 
च्युच्यूं थःगु देसया अवस्थायात छगूया ल्यू मेगु यायां थनया समस्यात 
न्हायूकनं क्यं थें यथार्थ रुपं ब्वयेह:गु खनेदु । “गाजलं दाःगु चा” 
कवितात छपुयां ल्यू मेगु यायां ब्वनेबलय्‌ भीगु न्ह्यःने न्हापां 
प्रतीक युक्त कवि आनन्द जोशीजुया (क) “तज्याःगु फुजियामा : 
विद्रोहया छस:” व (ख) लाशतय्‌त सिथं यंके मफुम्ह थ्व युग : 
लुसिपसया म्ह्यायूपिंत बलात्कार याये मफुम्ह जि !” च्वंवइ । 


जोशीजुया न्हापांगु कविता “तज्या:गु फुजियामा : विद्रोहया 
छस:” कवि असन्तोष देसया गतिशीलता, व्यवस्थात खना: । थनयागु 
ध्वगीगु क्वपुलांगु जरजरतां जाया वयाच्चंगु संस्कारत खना: कविया 
नुगलय्‌ असह्य जुयाः, दुःख व पीडां छटपटे जुयाः फुजियामां 
पिल्ह्वया च्चं थें जोशीजुं नं निरन्तर असन्तोषया मूधाः प्वंकाच्वंगु 
दु । मानव इतिहास (History & Mankind by George G. 
पक्षाकु)) या भूमिकाया धापूयात स्वल धाःसा सृजना समस्या 

समस्यां गँइगँइ निला वनाच्वंगु दु । समस्या गुखें क्यन मफुगुया 
कारण इमिगु लँपु साफ मजूसें ततःमतः कयना: जटीलताया दथुइ 
लानाच्वंगु दु । गुलिनं मानव इतिहास उल्लेख जुयाच्वंगु दु केवल 
छम्हेस्यां छम्हेसित क्वथलाः, दुष्ट्याइ आदिं हे विश्वय्‌ मानव इतिहास 
म्वानाच्वंगु वा दयाच्वंगु दु। थन मनूतयके मानवताया सजग 
भावना मदु । केवल इमिके अमानवीय व्यवहार व स्वभाव जायाच्चंगु 
दु । अस्तित्वया मू सिना वनाच्वंगु दु, अर्थहीन, महत्वहीन, लक्ष्यहीन 
जुजं मानवताया मूल्यांकन न्हना वनाच्वंगुलिं कविं थथे धाइ - 

“वाथावाथा कंक हे बुल 

कर्ण थें 

केवल गोमयजुयात महाद्यवं ब्यूगु श्रापं प्याकेत 

थ्व जीवनया म्वाना: नं गनाच्वंगु फिस: 

मनुखं विना अपराधं थःगु जीवनयात नष्ट भ्रष्ट याना: 
म्वानाच्वने माल विना कसूरं थन मनुखं अपराध व दण्ड फयाः 
इमिगु आदर्शमयी जीवन स्यंकाच्वने माल धका: “कर्ण” व “गोमा” 
प्रतीकया अर्थ क्यं । “गोमा” (गोमयजु) स्वस्थानी पुराणय्‌ च्वंम्ह 
नच्चाम्ह मिसामचा गुम्हेसिनं महाद्यवं सराः बिया: वयागु क्यातुगु 
जीवन बुहाम्ह भाःत ज्वनाः दुःखं ह्वनेमाल । कर्ण बुइवं खुसिइ 
वांछूवये यंकी । थथेंतु थ्व नीगूगु सदिइ नं मनूतयगु जीवनं थज्याःगु 
हे कष्टया अनुभव यानाच्वंगु दु । तर कविं भलसा याइ थ्व फुक्क 
जुयाच्वंगुया कारण मानव इतिहासयात फःपुइका: “ट्राय” या लडाइ 
नं थें अमरनीय विश्व इतिहास स्वनेत न्हून्हूगु संस्कार, आविष्कारत 

अत्यावश्यक धका: सिया: हे कोलम्बसया गति, न्यूतनया अस्तित्व, 
फ्रायूडया यथार्थ आदिपिसं बिया थकूगु देनत भीसं सीकसीक नं 
थौं छाय्‌ भीसं न्हूगु निर्माण याये मफुत गुकें याना: थ्व नीगू सदिं 
छुँ मू मदयेकाः नालायक धायेका: लायलायबुं न्वाकाच्वन । कवि 
थथे न्ह्याबलेँ जुइका च्वनिगुलिइ गबले नं सहमत मजू । उकि कविं 
थनया प्रत्येक वस्तुइ ह्यूपाः हयेगुलिइ तःधंगु महत्वाकांक्षायात 
कःघानाः न्ह्यःने वनेगुलिइ पलाः छय़ुछय़ं थःगु दर्शन थुकथं उला ब्यू - 


“धात्थे, थन म्वाये जक सयके माः 

कलंक भयभयबिक जाया: भयातुगु जीवन नं 

संसार त्याका: न्हिलेत स्वःम्ह हिटलर थें 

र्रर न्हिलाः न्हिलाबिइ 

स्तूपया मिखा मिखा कना:” 

थथे यायेमाःगु कारण भीसं आलपसें मखु, ययेक ययेकं 
मखु बल्कि इलं हे तित्तुतिया: घ्वाना हयाच्चंगुलिं हे सुम्क मच्वंसें 
इलं फ्वना च्चंगु कथं वनेगुलिइ हे कीपिं विवश, उकिं जोशीजु 
छपलाः न्ह्यज्याः वनाः न्वाइ - 

“भीसं मालाः मखु 

विवशताय्‌ हे कीसं परिवर्तन बुइका वनी 

वाउँगु जीवन ज्वना: न्हिलीम्ह सितु सितुथें 

उकिं, न्हधा: याये वा 

याये वा न्हधाः छयनं निसें तुतिइ थ्यंक 

नः + तः त 

“साबात” मध्यकालीन यूरोपीय दलित, पीडित व जादुइ 
विश्वास याइपिं बोक्सा बोक्सितयगु डानेसिसया वेडिइ उखें थुखें 
चच्छि प्याखं हुया: आनन्द काइगु उत्सव ख: । थ्व उत्सव यायेगुया 
मतलब इमिगु दथुइ द्ंचिना च्वंगु भारयात चफुना: स्वतन्त्रता 
कायेफुगुया अनुभव खः, अले सुख व शान्ति नक्सां जीवन न्ह्याका 
वनेगु लागिं याःगु 1२७४010101 खः । थथेंतु जोशीजुं देशया 
स्थितियात यथार्थ नक्सां क्यना:ः भविष्य उज्वलया संकेत क्यं । 


जोशीजुया तीक्ष्णता, परिस्कृत, अनुभूति व अभिव्यक्ति 
निपुगु कविता “लाशतयूत सिथं यंके मफुम्ह थ्व युग : लुसिपसया 
म्ह्यायूपिन्त बलात्कार याये मफुम्ह जि” गाक्क च्वन्ह्या:गु खनेदु । 
थ्व सदिं दुःखया श्रोतया रुपय्‌ दना वयाच्वंगु दु । थ्व युग ओथेलों 
थः कला: डेस्डेमोनायात स्याना: पश्चातापं दुःख सियाच्वंगु वा थ्व 
युग थीथी समस्या क्वबिया: वाथावाथा कनाच्वंगु दु । नाजुक अवस्थां 
क्वच्युंवःगुया प्रभावं हे मनूतय्‌सं आदर्शता, स्वच्छता, पवित्रतायात 
मयक मयक विवशतां सात्तुसायेका: इमिसं थःगु चरित्रयात थुकथं 
छवयेका च्वनेगुलिइ बाध्य जूगुया मार्मिक चित्रण अति शूक्ष्म नक्सां 
जोशीजुं क्यना व्यू । 


गुम्ह थःगु खने दुगु खम्पा त्वपुइत न्ह्याबलें 
न्ह्याबलें फ्रक सात्तुसाला च्वनी । 
गुम्ह थःगु नुगःपाय्‌ न्ह्याबलें गां 

त्वपुइत स्वयाच्वनी । 


अरे ! बं हे नांगा जुया: जितः टाइप यानाब्यु धाये धुंकल” 

विश्वय्‌ गुलिनं सभ्यताया ज्ञां बिया थकेधुन, सुख, शान्तिया 
पुसा पिनाथके धुन वा उन्नतिया जग स्वनाथके धुन धका: सन्तोष 
तायका थकूपिं व सन्तोष कयाच्व॑पिं मनूतय्‌त कृत्तुकुलाः ध्याचुलिं 
न्वानादिइ - 


“स्व, जि हाला च्वना कथु सुक्क 

भीपिं यक्व हालेधुंकूगु म्ये म्ये मखु 

भीपिं यक्व हायेकेधुंक्गु रिकर्ड रिकर्डत मखु 

भीपिं सुइधुंकूगु ल: लः मखु” 

छायकि भीसं गुलिनं सन्तोष तायाः याना वयाच्वनागु 
ज्यात दु उकि ला छुँ नं प्रभाव लाके मफु । छुँ नं परिवर्तन हये 
मफु । व ला केवल ध्वाड़ पुइगु ज्या जक खः । उकि जोशीजुं थनया 
प्रत्येक विषयवस्तुइ ह्यूपाः हयाः निर्माण यायेमानि धकाः थुकथं 
दिग्दर्शनयात न्ह्यब्वये हयादी । 


“खःसा भीपिं - 
हाले मानिगु म्ये 
हायेके मानिगु रिकर्ड 

न्ह्याये मानिगु ल: ” 

उलि जक मखु भीपिं विवेकशील, चेतनयुक्त धका: धायेका 
च्वनानं अःखतं भीसं मानव प्रति अमानवीय व्यवहार यानाच्वना । 
पशुत्व सिबे नं नीच व घृणित ज्या यानाच्वना । थन्याःगु नीच, 
घृणित भीगु संस्कारय्‌ भ्यले पुना वयाच्वंगु भीगु प्रथाय्‌ स्वतिना 
वयाच्वंगु दु । झीके पाप, अपराध, द्रेष आदि भी थःपिसं थःगु हे 
संस्कारय्‌ पिया वयाच्वनागु खँयात सजीव ढंगं छगूया ल्यू मेगु यायां 
थित्तुंथिया: क्यना ब्यू - 


“सोरथि रानीयात बोम्हं ब्याहा यायेत स्वयेगु मतलब 
भीगु अपराध 


भीमसेन थापाया कला:यात नांगां चा:हीकेत स्वयेगु 


27 


थथे भीसं याना वयाच्वनागु परम्परागत द्वपं रुढीवादी 
बिचा: व ज्या पापया द्योतक जुजं द्यतना फिफि थायेधुंक्गु दु । 
भीपिं थःगु अन्तरात्मायात ध्वंलाना: मानवता प्रति कुठाराघात 
याना: आदर्श व पवित्रता नामं धर्म, भक्तिभाव याना: जीवन ह्वनेत 
स्वयाच्वनागु ला केवल ब्वसाया रुप जक ख: । भीपिं थ्व दोषं मुक्त 
जुया: गबलें पुण्य काये फइमखु गुबलय्‌ तक भीसं सत्यया परिभाषा 
थुइका: पुण्ययात म्हसिइका: मानवता प्रति आदर याये मसःतल्ले 

कदर याये मसःतल्ले भीत न त धर्म दइ न त पुण्य हे लाइ । 
छायकि पवित्रता भीसं हे क्वत्यलातये धुन, सत्य ला भीसं हे 
त्यत्तुत्यला तयेधुन । उकिं पुण्यया निम्तिं धर्म कर्म यानाः धर्मात्मा 
धायेका जूपिंत अति यइपुक्क ध्याचू नकाः मानववादया समर्थन 
याःगु सः खः । 

उकिं, आः मृगस्थलिइ 

छव, तछूव, वा ह्वःसां 

पुण्य दइ मखुत भीत 


कवि सचेत जूगुलिं हे प्रगतिया, न्हूगु निर्माणया निम्ति 
थनया चायात हे फातापुइकेगु सः पिज्वयेकु ज्वयेकं चिल्लाय्‌ दनाः 
हालादिइ - 


“अरे ! खः थौं तक छाय्‌ ज्वालामुखी 

तमज्यात थःत वांवांछ्वयाः 

थ्व संकटकालीन घोषणा जुइधुंकूगु ई तक” 

थुकथं कविया शैली विद्रोहात्मक जुयाः नुगलय्‌ प्याकृतिं 
न्यानाच्चंगु खयात प्वंकाब्यूगु दु । कविं अवश्य नं असन्तोष, विद्रोहया 
सः थ्वयेक्‌ तर उग्रवादी वा यथार्थया सिमानां पिने वना: मखु 
कलात्मक ढंग शूक्ष्म शैलीया प्रवाहं थःगु अनुभूतियात व्यक्त याये 
फुगु हे विशेषता खः। तर भीपिं विवश, असमर्थ शक्तिहीन, 

आत्माग्लानि थ्व फुक्क फुक्क सिया: नं त्वाला मिखा कना: मानवया 
दुःख पीडा स्वयाच्वना, थुइकाच्वना छम्ह चरित्रहीन मिसा जुया: वा 
संग्रामं थः बौयात बुकेवं शत्र यत्थें याकाच्वंपि जुजु लुसिपसया 
म्ह्यायपिं थें कोपिं फुक्क विवश, लाश थें अचेतन, असमर्थ थ्व युग, 
थ्व सदिंयात चबुक्क वांछवया: न्हूगु निर्माण हये मफुपिं । थुगु 
नक्सां जोशीजुं युग युगया अन्याय व अत्याचारया विरोधय्‌ प्रगतिया 
पक्षय्‌ च्वना: संघर्ष हे न्हूगु मान्यताया जग स्वनेमा:गु अत्यावश्यक 
धकाः सन्देश बियादिइ । संघर्ष बिना स्वच्छ सत्य इतिहास गबलें नं 
दयेके फइमफु । उकि जोशीजु स्वच्छता, पवित्रता, सत्यता, मानवीय 
आदि युक्त न्हूगु निर्माणया पक्षपाति खः। अले छम्ह विवेकशील 
चेतनशील कवि खः । 


“गाजलं दाःगु चा” सकलें दं प्रकाशन, ख्वप, 
ने.सं. १०८६, वि.सं. २०२३, पौ ६५-९४ 


तज्याःगु फुजियामा : विद्रोहया छस:/८२ 





न्हू कविपिनि न्हू लँपु 


- प्रा. डा. सुन्दरकृष्ण जोशी 


` नेपालभाषा साहित्यया काव्य ख्यलय्‌ पूर्णबहादुर बैद्य, 

योगेन्द्र प्रधान, आनन्द जोशी, बुद्ध सायूमि व श्यामसुन्दर सँयूजुपिनि 
मंका:गु कुतलं न्हू चिनाखँया न्हू शैली पितह:सां प्रत्येकया 

शैली दुने पुक-पह नं सुलाच्वंगु दु, गुगु लेखकया थःत्वं थिनाच्वंगु दु । 


थौंया चिनाखँय्‌ छयले हइगु प्रतीकत नं म्हिगःया उपमा, 
अझ उपमा स्वया: रुपकादि अलंकार थें हे खः गन प्रकृति विषय 
सुमचुकसे उपमेयस उपमाया आरोप जुइ । तर चिनाखँया ल्यू 
अलंकार वयेमा:थाय्‌ अलंकारया ल्यू चिनाखँ वल कि भन्नंक तिसां 
तिया: थःके दुगु रुप-सौन्दर्ययात तिसां त्वप्वीत स्वःम्ह मिसा थें 
चिनाखँ बांमलावनी ताया । विदेशी बाखं खास याना: ग्रीक लेजेण्डं 
त्याये कयातःगु प्रतीक क्वच्यूगु चिनाखँया छगू त्यासा - गन चिनाखं 
हे प्रतीकया लागि थें जुया: निरस जू वं - 


मनुखं मनूयात गयावंगु स्वाहानय्‌ गया: 
मनुखं मनूयात न्ह॒यावंगु स्वाहानय्‌ गयाः 
धायेमा:गु मदु इडिपसं थें 

जि नं पश्चाताप याना 

एण्टीगनी व इजमीनीया न्ह्यःने - 
“स्यात गुम्ह बौमं थः बौयात 

व बीजारोपण यात अन हे, गन व थःहे 
उत्पन्न जूगु खः ।” 

न बूगु स्वीकार यायेमाःगु दु 

जिं छुयं क्वक्वछुका 

डायनासियूसया प्याखं दबुलिइ च्वनाः, 
न थ्व थीब्स देय्‌ हे खः 

जि इडिपस जुया: म्वाना जुइत 


लाशतयूत सिर्थ यंके मफूम्ह थ्व युग : 

लुसिपसया म्हयायूपिन्त बलात्कार यायेमफुम्ह जि ! 

थन छपु हे ताहाकःगु चिनाखँय्‌ छथाय्‌ हे थासय्‌ प्रतीक 
स्वरुप छ्यलात:ःगु इडिपस, एण्टीगनी, इजमीनी, डायनासियस, थीब्स 
आदि प्रतीकं चिनाखं क्वच्यूगु दु, भावनाया प्रसारण उलि अःपुक 
याउँक मजूवंगु दु । रिचार्डया धापूकथं चिनाखँ भावनात्मक भाषाया 
महान्‌ रचना खः (Poetry is the supreme form of emotive 
language — 1.4. Richard) । न्हू कविपिनि चिनाखँ प्रतीकं 
क्वमच्यूथाय्‌, भाषाया अप्रचलित वाक्य योजना व अस्तव्यस्तताय्‌ 


ततःमतःमक्यंथाय्‌ थायृथासय्‌ गपायसकं बांलाः धयागुया दसु - 


उफ ! गुलि खिति बःबः मुनेधुंकल थौंया 

तुकूचिया कपालय्‌ 

उफ्‌ ! गुलि खिति बःबः मुनेधुंकल थौंया 

भीगु कपालय्‌ 

भीगु प्रत्येक द्रपनय्‌ मुनावंगु खिति 

भीग॒ प्रत्येक अपराधय्‌ मुनावंगु खिति 

भीगु प्रत्येक पापय्‌ मुनावंगु खिति 

सोरठी रानीयात बौम्हं ब्याहा यायेत स्वःगु 

मतलब - भीगु अपराध, 

नागां तया: बजारय्‌ हब्सित मिइगु 

मतलब - भीगु द्र 

छुयं फस्वका च्वंम्ह नाग ल्वहंहिति 

मतलब - भीगु पाप, 

हेलेनयात छम्हं लिपा मेम्हस्यां ब्याहा यायेगु 

मतलब - भीगु अपराध, 

बिरुपाक्षं थः मांयात कलाः तयेगु 

भीमसेन थापाया कला:यात नांगां चाःहिइकेत स्वयेगु 

बलात्कृत जूपिं लुसिपसया म्त्यायपिं 

मतलब - 

भीगु द्रं 

झीगु अपराध 

भीगु पाप” 

थन प्रष्ट सिइदु - कीसं आ: जक मखु न्हापांनिसें वंशावली 
साक्षी ततं याना वयाच्चनागु पाप, अपराध व द्रपनं कविया आवेशयात 

गाक्कं थना ब्यूगु दु, अले भावनायात ल्वयेक भाषा भावमय नं जू । 
इतिहासं कनाच्वंगु थुपिं खंत खनाः हिइचाया: कविं धाइ - 


(धात्थें गुलि भाग्यमानी व देय्‌ 
गुम्हेसिया थःगु इतिहास धयागु हे मदु !) 
अझ क्वपुलांगु परम्पराया विरोधय्‌ कविया विद्रोह भय्‌ 


"आ... त 
आः, फइमखुत बागमतीया लखं नं 
खिति तुइके मुनावंगु खिति कपाःया ! 


उकिं, आ: मृगस्थलिइ 

छुव, तछव्‌, वा ह्वःसां 

पुण्य दइमखुत भीत, 

उकि आ: दक्व तीर्थ चाह्यूसां 

पुण्य दइमखुत भीत 

पुण्य ला सी धुंकल - 
भीगु अपराध त्यत्तुत्यला:, 

पुण्य ला सी धुंकल - 
भीगु पापं कात्तुकानाः 
भीगु द्ृपं न्हुत्तुन्हुया: 

अभ परम्परागत पापया विरुद्धय्‌ भयब्यूगु कविया विद्रोह तज्याइ - 

“अरे ! खः थौं तक छाय्‌ ज्वालामुखी 

तमज्यात थःत वांवांछूवया: 

अरे ! खः थों तक छाय्‌ सुंक 


कविया भावयात ल्वयेक थन भाषा भावमय जुजं भावनाया 
तीव्रतायात भाषां कयच्यानाच्वंगु दु । थुजाःगु नाटकीयतां छायप्यूगु 
चिनाखँया न्ह्यःने प्यभव: प्यभवःया छगू छगू स्टायून्जा, अले प्रत्येक 
स्टायून्जाया प्यभवलय्‌ नं अन्त्यानुप्रास वा मध्यानुप्रास मिलय्‌ यानाः 
चिनात:गु चिनाखँ भचा कृत्रिम थें च्वना, शिल्पकारितां न्ह्याक्व हे 
छायपियातःगु छाय्‌ मज्वीमा भचा पुलां लसि वल । चिनाखंया 
भाषाशैली स्वये 'मासं' यात 'मसं' याना सां छन्द भंग छता यायें 
मत्यः धयागु धापू ला म्हिगः हे बासि जुइधुंकल । 


थःगु हे पहःया धालय्‌ सुधार हयेगु ज्याय्‌ आनन्द जोशी 
खः धयागु खया दसु छु दु धाःसा जोशीजुया न्हापा-न्हापा चिनाखँय्‌ 
खनेदुगु क्लिष्टता लिपा जूलिसे त्वःफिनावंगु दु । भावया क्लिष्टता 
जक मखु, भाषाया अस्तव्यस्ता नं । अकें वयूक:या चिनाखँय गतिशील 
सुधारया प्रवाह न्ह्यानाच्वंगु दु । 


वर्तमानप्रति असन्तोष व्वइबलय्‌ आनन्द जोशीयाके थें 
जाःगु विद्रोहया सः सुइकें तायेमदु वर्तमानप्रति मेमेपिं कविपिं नं 
असन्तुष्ट खःसां । 


सितु, ल्या: ३३, ने.सं. १०९० 

चेतनां थनाब्यूम्ह कवि आनन्द जोशी 


- ध्रुव मधिकःमि 


जःया लुखा चालेधुंक्गु दु, सर्गया: वँचुस्से व थाःगाः मदुगु 
ब्याप्तिया खँ मनूतयूसं थुइका वनाच्वंगु दु, न्हून्हूगु अनुभूति जुयाः 
न्ह्याःवनेगु चरण न्ह्यानाच्वंगु दु । तर नापनापं व हे सत्ययात 
मेगुलिं त्वपुइगु व मानवीय सन्दर्भया शाश्वत अर्थयात त्वत्वपुइगु 
कुतः नं जुयाच्वंगु दु । थ्व सन्दर्भ खः सात सालया क्रान्ति धुंका: 
देसय्‌ दुहाँ वःगु प्रजातन्त्र व सत्र सालय्‌ उकियात लाकायंकूबलय्‌ 
पिदंगु लबुयागु प्यखेरंया आकार । थ्व हे ल्यूबँ व लिधंसा - बँ हे 
धात्थें धायेगु खःसा नेपालभाषा कवितां फिनाका:गु न्हू पह व 
ख्वा:पा: (स्वरुप) खः । 


सामाजिक, आर्थिक व राजनैतिक दकव धयाथें लागाय्‌ देसं 
न्ट्याकाच्चंगु न्हू पलाः, मालाच्चंगु न्हू कुलां व दयेकाच्वंगु न्हून्हगु 
सोचय्‌ गुबलय्‌ पंग. वल उबलय्‌ छगूकथंया मछिंपह, उसिंमसिं, 
हिइमिइचा: व दुनेंदुनें दासि वयाच्वंगु ज्वालामुखी नेपाली बौद्धिक 
ख्यःयात उद्वेलित यानाहल अले उकिया हे उत्तप्त लबु साहित्यय्‌ 
खनेदयावल । आधुनिक नेपालभाषा साहित्यय्‌ खनेदुगु न्हू कविताया 

स्वरुप व शैली उकिया हे लिच्च: ख: । यद्यपि वयां न्ह्यः हे कविताय्‌ 
गद्य शैली व आधुनिक चेतनाया विम्वत खने दयेधुंकूगु खः । तर 
उकिइ गनं गुथाय्‌ पुलां शैलीया चिंत नं ल्यं दयाच्वंगु खः । संरचनागत 
आयामय्‌ अभ नं पर्दा चाले बाकी जूगु व विचारतय्‌त माक्व 
न्यनावनेत राजमार्ग दयेका वनाच्वंगु अवस्था खः । 


छखे पुलांपि व सङ्क्रमणया निथी सिलय्‌ दनाच्वंपिं 
कविपिनिगु वर्चस्व कविताया लागाय्‌ ल्यं दनिसा न्हू शैली, फुक्क 
संरचना व दृष्टिकोणय्‌ बिस्कं व वैचारिक चेतनां उद्दीप्त कवित नं 
दुहां वयाच्वंग खः | छखे अभिव्यक्ति स्वतन्त्रता कुण्ठित यानाच्वंगु 
खःसा मेखे विचारया आग्रह व विद्रोहया सःथ्वया वनाच्चंगु ख: । 
छखे खिउँया पर्दा सालाच्चंगु ख:सा मेखे चेतनाया मि-पुसा ग्वानाच्चंगु 


खः । उसिंमसिं व हिइमिइचायां बां किया: हयाच्चंगु खः कविताय्‌ । 


कविताया थ्व हे सः व स्वरुपयात मुक्कं न्ह्यब्वयेगु ज्या 
यात - गाजलं दाःगु चां (ने.सं.१०८६) । थुगु मुनाय्‌ आनन्द जोशी, 
रमेश मधु, श्यामसुन्दर सँयजु, सुन्दर मधिकःमि, मुकुन्दराज बैद्य, 
इश्वरानन्द, सत्यभामा, इन्द्र माली, योगेन्द्र प्रधान, बासु शशी व 
पूर्ण बैद्यया चिनाखंँ दुध्या: । फुक्कं हे कविपिं युगीन सम्भावनाया 
छगू छगू आयाम ज्वनावःपिं खः । थुगु चिनाख॑य्‌ जीवनया असह्य 
वेदना, आकांक्षा, मानवीय नियतियात कयाः: विद्रोह, विसंगतियात 
कया: असंतोष, वैचारिक चेतनाया प्रवाह व खंके मफयाच्चंगु युगीन 
अनुभूतियात न्हूगु शैली, संरचना व विषयगत स्वरुपय्‌ न्हूगु दृष्टिकोण 
नापं न्ह्यब्वयातःगु दु । मुक्क धायेगु खःसा परम्परागत काव्यधाराय्‌ 

छगू न्हू उलबुल खः गाजलं दाःगु चाया कवि व कविता । नेपालभाषा 
कवितां थःगु न्हू पह, शैली व स्वरुपय्‌ क्यंगु उपलब्धिया छगू सार्थक 
बां खः व मुना । 


थन न्ह्यथनेत्यनाःम्ह व सन्दर्भय्‌ लाःवःम्ह कवि आनन्द 
जोशी, उपिं हे मध्येयाम्ह छम्ह खः, गुम्हसिया कवितां गाजलं दाःगु 
चा पाखें थःगु बिस्कं अस्तित्व व न्हू कविताया पुचलय्‌ अहम्‌ 
भूमिका म्हितूगु खः। उकि वयूकःया निपु कविता पिदंगु दु - 
तज्याःगु फुजियामा : विद्रोहया छस: व लाशतयूत सिथं यंके 
मफुम्ह थ्व युग : लुसिपसया म्ह्यायूपिंत बलात्कार याये मफुम्ह 
जि ! उबलयया इलयया विसंगति व शोषणया विरुद्ध विद्रोहया 
स:यात छाक्क थ्वयेकात:ःगु न्यनेफु 'तज्याःगु फुजियामा : विद्रोहया 


छसः'स युगया नपुंसकता, उपेक्षा व जिन्दगीया निरीहतायात अतिकं 
बौद्धिक रुपय्‌ लाशतयूत सिथं यंके मफुम्ह थ्व युग कविताय्‌ 
पिब्वयेकातःगु दु । 


आनन्द जोशी नेपालभाषा कविता ख्यःयाम्ह स्थापित व 
प्रतिनिधिमूलक कवि खः । न्हू शैली, वैचारिक पक्ष, विषयवस्तुयात 
ज्वनेगु व मनूया लागि चक संसारय्‌ माःगु स्वतन्त्रता व चेतनाया 
पक्षय्‌ अविचलित रुपय्‌ दनाच्च॑म्ह कवि जोशी चेतनां थनाब्यूम्ह 
कवि खः । खुसि, मि, पःखाः, बन्धन, ज्वालामुखी, धाकूफय्‌, वसन्त, 
आस्था, गति, पला: आदि प्रतीक व विम्व छयला: वयकलं मानवीय 
चेतना, संघर्षशीलता, स्वतन्त्रताया चाह व जीवनया महत्ताबोधयात 
न्हू अर्थ बियाद्यूगु दु । वयकःया कवितां हे नेपालभाषाया काव्य- 


तज्याःगु फुजियामा : विद्रोहया छस:/ ९0 





ख्यलय्‌ नगरबोधया न्हू विषय दुहां वःगु खः (काशीनाथ तमोट, 
नेपालभाषा आधुनिक कविता) । 


थःपिनि समकालीनत स्वया: बिस्कं शैली व सोच, आन्तरिक 
व वाह्य जगतया अनुभूतिनाप च्चयातइगु वयूक:या कविता जीवनया 
व्यापकतायात अर्थ छयायेगु, मानवीय अवमूल्यन व ध्वगीधुंकूगु 
विचारलिसे स्वाःगु परम्पराया विरोध यायेगु, चेतनाया उदघोष 
यायेगु व मानवीय 'स्व'या पक्षय्‌ दनिगु पतिइ खः । कवितां जीवनयात 
अतिक सत्तिक व लुमुक थिइमा:गु भावनां अभिप्रेरित कवि जोशीया 
गुलिखय्‌ प्रतीक व विम्व धाःसा देयूया लागां तापाकया ख: । पिनेया 
जीवनया मिथक, प्रतीक व विम्वयागु बां नापं मस्वाःपिं ब्वमितयूगु 
लागि धाःसा वयकःया छुं कविताया सन्दर्भ क्लिष्ट जुझफु । तर उपिं 
नापंया पारस्परिक सामञ्जस्य व न्हिथंया छ्यलाबुलां आ: उकिं 
उलि म्हमस्यू पह मन्त । व अनुभूतिं भीगु हे भावना नं मुंकातःगु 
दु । व विम्वय्‌ भीगु हे किच: लाबालाबा सनाच्वंगु दइ । क्लिष्टताया 
वसः पुनाः छँय वयेबलय्‌ छुँय्‌ च्वंपिं मनूतय्‌सं हे म्हमसीफु (आनन्द 
जोशी, थौंया कविता, ससिवा, ०३५ बैशाख) । थुगु धापुतिं नं कवि 
जोशीया काव्यात्मक अनुभूति सहजताया लंपुइ न्ह्यज्यानाच्चंगु 
याउँक अनुमान यायेफु । सरल तर वैचारिकतां जाःगु, सहज तर 
विम्वयागु तीक्ष्ण गतिं गाक्कं जाःगु वयूकःया कविता ब्वने यइगु 
जक मखु मननीय नं जू । 


“आनन्द जोशीका कविताहरु” सफुतिइ दुथ्याःगु भूमिका, 
भक्तपुर साहित्यिक समाज, ख्वप, वि.सं. २०६४ 

१, विस्थापित जि, 'जि’ 
२. कोसल्वहं (१११३), 


३ 


कवि व हाइजिन 

१०६८ चिल्लाथ्व 


पी.एच 


(वातावरण व्यवस्यापन, यु.क.) 
(नै.सं, १०९६) 


श्रेष्ठ सिरपा: 


मखु 


आनन्द जोशीका कविताहरु 
ताज्या गु फु 
(११३३) 


सीमाहीन 


सीमाहीन 


जीवन्त 


जि 


| 


नेपालभाषा काव्य साहित्य न्हू कविताया 


नां कायेवं अन आनन्द जोशीया चर्चा बिना 


कविताया छगू बिर्क प्रवाहयात कवि आनन 
जोशी नीस्वना उकिया विकास नाप या:गु 
दु । आनन्द 
ने थ्वयक:यात्‌ स्‌ 
कवि जक मखु सशक्त स: थ्वयेकूम्ह कवि 
कयं कायेछिं । 
भगु न्हू कविता ख्यःया छम्ह सशक्त 
प्रतिनिधि कवि नं खः । मानवीय मूल्य 
संमित जुयावंगु, परम्परागत मा 
कुंमिचां नया: जीर्ण फुसुकुलु जुया 
थासय्‌ न्हूगु मू व मान्यता 
वा:चायेका अभिव्यक्त यानात:णु अनु३ 


ल व लाकह्वा;:म्ह 


हे कवि आनन्द जोशीया विशेषता ख: 
शपित जि : 'जि' मखु' व "कोशल्वहं 
कविता संग्रह लिपा कविया न्हापांगु काव्य- 
यात्राया लॅपु लिना च्वयात:गु 'तज्याःगु 
| 


वियात पूर्ण रूपं म्हसिड्केत, कविया व 


साधना अध्ययन य 
यानाच्चगु न्हूगु दिशा 2 


महत्वपूर्ण जू । समालोचक इन्द्र माली 





